Menneet tietokilpailut - Suomen Tietokilpailuyhdistys ry\nHUOM! Joidenkin menneiden tietokilpailujen kysymykset+vastaukset ja tulokset löytyvät Tiedostot-sivulta!\nTietokilpailun MM-kisat 2019\nTero Kalliolevo keräsi vuoden 2019 MM-kilpailuissa 167 pistettä ja saavutti pronssia edellään Englannin Olav Bjortomt (171 p.) ja Yhdysvaltain Steven Perry (168 p.). Kalliolevon osiokohtaiset pisteet olivat välillä 21-26 pistettä (max 30 p.), ja jos heikointa osiota ei olisi pudotettu loppupisteistä pois, olisi Kalliolevolla ollut yhdessä Perryn kanssa korkeimmat loppupisteet. Muista suomalaisista Timo Toivonen oli sijalla 261 (108 p.), Erkki Männikkö 297:s (105 p.), Tuomas Tumi 383:s (100 p.), Jari-Pekka Vuorela 582:s (90 p.), Jari Hakalax 600:s (89 p.), Toni Latvamäki 625:s (88 p. ), Eeva Crawley 671:s (86 p.), Pekka Parhi 703:s (85 p.) ja Risto Kohonen 767:s (82 p.). Suomalaisia oli mukana 27, joista Oulussa 15, Tampereella kuusi, Turussa viisi ja ulkomailla yksi. Koko maailmassa osallistujia oli 2653 lähes 50 maasta. Tulokset löytyvät osoitteesta www.worldquizzingchampionships.com/results/ .\nNorjan avoimet 2019\nNorjan avoimet kilpailtiin 23.3. ja Suomen ainoa osakilpailu käytiin Oulussa, jossa kilpaili 12 henkeä. Suomalaisista Erkki Männikkö keräsi 133 pistettä päätyen jaetulle 40. sijalle. Toni Latvamäki sai 93 ja Pekka Parhi 88 pistettä. Kilpailun voitti norjalainen, Saksassa kilpaillut Thomas Kolåsæter 182 pisteellä (maksimi 240).\nTalvimestaruuskilpailu 2019 käytiin 19.-20.1. ja siihen osallistui 30 kilpailijaa, joista Oulussa kilpaili 13, Turussa 9 ja Seinäjoella 8. Kilpailun voitti tamperelainen Tero Kalliolevo 75 pisteellä. Kysymyksiä oli 120, joka oli myös maksimipistemäärä.\nLopputulokset (suluissa kisapaikka):\n1. Tero Kalliolevo (Turku) 75\n2. Tuomas Tumi (Turku) 55\n3. Pekka Suomela (Turku) 48,5\n4. Risto Kohonen (Oulu) 48\n5. Timo Toivonen (Turku) 47\n5. Jari-Pekka Vuorela (Seinäjoki) 47\n7. Pauli Ritvanen (Seinäjoki) 41\n8. Pekka Kivari (Oulu) 40,5\n9. Eero Ylitalo (Oulu) 39\n10. Timo Pappinen (Oulu) 37\n11. Pertti Huovinen (Oulu) 35,5\n12. Harri Kekki (Seinäjoki) 34,5\n13. Pekka Mikkola (Oulu) 34\n13. Arttu Ylinen (Turku) 34\n15. Sami Mäntymäki (Seinäjoki) 32,5\n16. Jukka Kivari (Oulu) 30,5\n17. Matti Ahola (Oulu) 29\n17. Esko Hakulinen (Seinäjoki) 29\n19. Antti Tulonen (Turku) 28\n20. Mattias Nyman (Oulu) 27\n20. Veikko Sailola (Turku) 27\n22. Antti Toppari (Oulu) 26,5\n23. Antero Virkkunen (Oulu) 25,5\n24. Kari Jokiranta (Seinäjoki) 23,5\n25. Kimmo Lehtinen (Turku) 21,5\n26. Klaus Vesa (Oulu) 20,5\n27. Aulis Sailola (Turku) 18\n28. Henri Tervo (Oulu) 17,5\n28. Pasi Unhola (Seinäjoki) 17,5\n30. Markku Hankanen (Seinäjoki) 15\nTietokilpailun EM-kisat 2018\nVuoden 2018 EM-kilpailut käytiin 9.-11.11. Venetsiassa, Italiassa. Suomalaisedustajista Tero Kalliolevo voitti belgialaisparinsa Ronny Swiggersin kanssa kultaa parikilpailussa. He keräsivät 82 pistettä ja voittivat seuraavan parin kolmen pisteen erolla. Lisäksi Kalliolevo sai pronssia kirjallisuuden erikoiskilpailussa.\nSuomen maajoukkue sijoittui 19 maajoukkueen seassa seitsemänneksi. Kerhojoukkuekilpailussa Tero Kalliolevon ja Jussi Suvannon sekä kahden virolaisen muodostama JFGI sijoittui 44 joukkueen joukossa neljänneksi. Henkilökohtaisessa kilpailussa oli 173 osallistujaa ja suomalaisista Kalliolevo oli kymmenes, Suvanto 33:s, Leslie Shannon 62:s ja Tuomas Tumi 116:s. Parikilpailussa Kalliolevo ja Ronny Swiggers voittivat kultaa. Suvanto ja yhdysvaltalainen Mark Ryder olivat sijalla 17, Shannon ja englantilainen Gerard Mackay sijoittuivat 35:nneksi ja Tumi oli portugalilaisen André Ascensãon kanssa 84:s. Pareja oli kaikkiaan 85.\nErikoiskilpailuja oli neljä erilaista ja niistä Pop Music jäi ilman suomalaisosallistujia. Literature-kilpailussa Kalliolevo oli kolmas, Suvanto seitsemäs, Shannon 35:s ja Tumi 69:s. Visual Arts -kilpailussa Kalliolevo sijoittui 11:nneksi, Suvanto 35:nneksi ja Tumi 52:nneksi. Digital & Technology -kilpailussa Shannon oli sijalla 11.\nTietokilpailun SM-kisat 2018\nSuomen mestaruuksista kilpailtiin 22.9.2018 Turussa, raittiusyhdistys Taimi II:n tiloissa. Henkilökohtaisessa kilpailussa oli 17 osallistujaa ja joukkuekilpailussa seitsemän joukkuetta. Molemmissa kilpailuissa oli sata kysymystä, jotka oli jaettu 20 kysymyksen setteihin. Vastaamisaikaa kuhunkin settiin oli henkilökohtaisessa kilpailussa 12 minuuttia ja joukkuekilpailussa 15 minuuttia. Kustakin kysymyksestä saattoi saada maksimissaan kaksi pistettä, joten kilpailujen maksimipistemäärä oli 200. Pääratamestarina toimi Kari Koski ja kysymyksenlaatijoihin kuului turkulaisten lisäksi raumalaista, tamperelaista ja oululaista väriä.\nHenkilökohtaisen mestaruuden voitti kuudennen kerran peräkkäin tamperelainen Tero Kalliolevo ylivoimaisesti 122 pisteellä. Tamperelaisten kolmoisvoiton varmistivat Jari-Pekka Vuorela 102,5 pisteellä ja Jari Hynninen 86,5 pisteellä. Jussi Suvanto oli neljäs 85 pisteellä, Ilkka Tiensuu viides 82,5 pisteellä ja Tuomas Tumi kuudes 76,5 pisteellä. Kymmenen parhaan joukkoon mahtuivat vielä Pekka Suomela (75 p.), paras turkulainen Timo Toivonen (69,5 p.), Markku Virtanen (64 p.) ja Jari Hakalax (63,5 p.).\nEsko Kivikosken muistokilpailun eli maksimissaan nelihenkisten joukkueiden kisan voitti tamperelais-raumalainen Bundesigel (Jari Hynninen, Tero Kalliolevo, Sami Luovio, Tuomas Tumi) 161,5 pisteellä. Toiseksi sijoittui Kalpea tympönen (Jorma Lehtikangas, Jussi Suvanto, Markku Virtanen, Jari-Pekka Vuorela) 133 pisteellä ja kolmas oli paras järjestäjäkaupungin joukkue Pimeä Turku, mukavaa visaa (Jari Hakalax, Kimmo Lehtinen, Timo Toivonen, Antti Tulonen) 114,5 pisteellä ja kaksi pistettä saman kaupungin Likaisen tusinan paluuta edellä.\nTulokset Turun tietokilpailuyhdistys ry:n sivulla: http://www.pubmaster.fi/\nVuoden 2018 MM-kilpailujen kärkikolmikko oli Englannin Olav Bjortomt (164 p.), Yhdysvaltain Steven Perry (159 p.) ja Englannin Pat Gibson (159 p.). Viron Igor Habal sijoittui 158 pisteellä neljänneksi. Kymmenen vuotta putkeen kymmenen parhaan joukossa ollut Tero Kalliolevo jäi nyt 140 pisteellä 17:nneksi. Jussi Suvanto oli 95:s (113 p.), Ilkka Tiensuu 218:s (100 p.), Sami Luovio 227:s (99 p.), Erkki Männikkö 282:s (94 p.), Timo Toivonen 295:s (93 p.) ja Tuomas Tumi 304:s (93 p.). Suomen osakilpailut käytiin Oulussa ja Turussa suomeksi käännetyin kysymyksin ja osallistujia niissä oli yhteensä 29. Koko maailman tulokset löytyvät osoitteesta www.worldquizzingchampionships.com/results/ .\nTietokilpailun PM-kisat 2018\nPohjoismaiden mestaruuksista kilpailtiin 19-20.5. Tallinnassa, Virossa. Kaikki kolme mestaruutta jäivät Viroon ja Igor Habal oli voittamassa niistä jokaista. Suomen Tero Kalliolevo sijoittui henkilökohtaisessa kilpailussa pronssille, kuten myös joukkuekilpailussa Jussi Suvannon, Tuomas Tumin ja Markku Virtasen kanssa. Parikilpailussa Kalliolevo ja Suvanto sijoittuivat neljänneksi. Suomalaiskilpailijoita oli mukana kahdeksan. Osallistujia oli Suomen ja Viron lisäksi Norjasta, Tanskasta, Latviasta sekä varsinaisten osallistujamaiden lisäksi Belgiasta.\nNorjan avoimen mestaruuden voitti ylivoimaisesti Bristolissa, Englannissa kilpaillut Didier Bruyere 185 pisteellä (maksimi 240). Suomen Tero Kalliolevo sijoittui jaetulle toiselle sijalle norjalaisten Thomas Kolåsæterin ja Ole Martin Halckin kanssa 176 pisteellä. Jussi Suvanto sijoittui 33:nneksi 133 pisteellä, Erkki Männikkö 76:nneksi 112 pisteellä, Markku Virtanen 87:nneksi 109 pisteellä ja Jari-Pekka Vuorela 96:nneksi 107 pisteellä. Suomalaisia kilpaili Oulussa ja Tampereella yhteensä 18 henkilöä.\nSuomi 100 vuotta -tietokilpailu\nSuomen satavuotisesta elämänmenosta kilpailtiin sadan kysymyksen henkilökohtaisessa tietokilpailussa 9.12.2017 Oulussa, Seinäjoella, Tampereella ja Turussa. Kilpailuun osallistui 31 henkeä, joista 15 Turussa. Kysymykset olivat Lauri Palmusen ja Pekka Valtosen laatimia.\n1. Suvanto, Jussi (Hki/Tre) 83,5\n2. Tumi, Tuomas (Tre) 78\n3. Pesola, Matti (Tku) 75,5\n4. Vuorela, Jari-Pekka (Tre) 71\n5. Hakalax, Jari (Tku) 70,5\n6. Hynninen, Jari (Tre) 69,5\n7. Tiensuu, Ilkka (Hki/Tku) 68,5\n8. Kauma, Matti (S-joki) 64,5\nRitvanen, Pauli (S-joki) 64,5\n10. Toivonen, Timo (Tku) 64\n11. Männikkö, Erkki (Oulu) 63,5\n12. Ahlroos, Timo (Tku) 62,5\n13, Sailola, Päivi (Tku) 61,5\n14. Pappinen, Timo (Oulu) 59,5\n15. Hakulinen, Esko (S-joki) 58\n16. Virkkunen, Antero (Oulu) 56,5\n17. Parkkinen, Jyrki (Tre) 52\n18. Mäntymäki, Sami (S-joki) 51,5\nTuiskula, Tuomo (Tku) 51,5\n20. Sailola, Veikko (Tku) 50,5\n21. Kohonen, Risto (Oulu) 49,5\n22. Myöhänen, Jaakko (Tre) 49\n23. Ulvila, Tero (Tre) 44\n24. Koski, Kari (Tku) 43\n25. Pohjola, Irmeli (Tku) 41\nViitasalo, Maire (Tku) 41\n27. Junnila, Anssi (Tku) 39,5\nTulonen, Antti (Tku) 39,5\n29. Hankanen, Markku (S-joki) 37\n30. Lonkila, Eero (Tku) 35,5\n31. Ylinen, Arttu (Tku) 31\nTietokilpailun EM-kisat 2017\nVuoden 2017 EM-kilpailut käytiin 10.-12.11. Zagrebissa, Kroatiassa, jonne ne siirrettiin IQA:n ja kisat alun perin saaneen Turun kisajärjestäjien välisten neuvottelujen kariuduttua. Ohjelmassa oli perinteisten visojen lisäksi eri osa-alueiden erikoisvisoja. Suomen maajoukkue kilpaili kolmihenkisenä (Tero Kalliolevo, Jussi Suvanto, Tuomas Tumi) ja sijoittui alkukilpailussa kolmanneksi vain kaksi pistettä Englannille ja yhden pisteen Belgialle hävinneenä. Välierissä Suomi hävisi Belgialle pistein 69-44. Pronssiottelussa Suomi voitti Viron pistein 61-56. Mestaruuden vei Englanti, joka kuritti finaalissa Belgiaa pistein 83-63. Mukana oli 17 maajoukkuetta. Mitaleja Suomeen tuli myös kerhojoukkuekisasta, jossa suomalais-virolainen joukkue JFGI (suomalaiset Kalliolevo ja Suvanto sekä virolaiset Ove Põder ja Tauno Vahter) sijoittui toiseksi neljä pistettä multikansallisen Europalian takana (73 vs. 69). Mukana oli 48 joukkuetta. Erikoisvisoista Suomeen tuli yksi mitali, kun Jussi Suvanto oli toiseksi paras elokuvatietäjä.\nParikilpailun voiton vei englantilaispari Kevin Ashman ja Pat Gibson 81 pisteellä. Suomen Tero Kalliolevo oli belgialaisen Ronny Swiggersin parina kuudes 73 pisteellä (EM-tilastossa viides, kun toiseksi sijoittuneen virolaisen Igor Habalin parina oli kanadalainen Paul Paquet). Suomea edustanut Leslie Shannon oli englantilaisparinsa Gerard Mackayn kanssa 35:s 58 pisteellä. Jussi Suvanto ja Tuomas Tumi sijoittuivat 54:nneksi 51 pisteellä. Mukana oli 99 paria. Henkilökohtaisessa kilpailussa Englanti otti kolmoisvoiton, kun Pat Gibson keräsi 105 pistettä (alkukilpailussa 83), Olav Bjortomt 93 pistettä (alkukilpailussa 69) ja Kevin Ashman 89 pistettä (alkukilpailussa 67). Tero Kalliolevo sijoittui 12:nneksi 60 pisteellä ja jäi kahden pisteen erolla kymmenen kilpailijan finaalin ulkopuolelle. Jussi Suvanto oli 39:s 53 pisteellä, Leslie Shannon 54:s 50 pisteellä ja Tuomas Tumi 108:s 41 pisteellä. Kaikkiaan kilpailijoita oli 199. Maajoukkuekilpailun kanssa samanaikaisesti käydyn Aspirational Cupin voitti Young England, joka loppuottelussa kukisti Team USA:n pistein 42-41. Pronssiottelussa England B voitti alkukilpailun ykkösen Lars & the Medica Loversin pistein 63-54.\nErikoiskilpailuja käytiin neljällä eri aihealueella. Elokuvakilpailussa Jussi Suvannon 41 pistettä riittivät hopeaan kaksi pistettä Englannin Olav Bjortomtin takana. Urheilukilpailussa kärkipaikan jakoivat Walesin Chris James ja Viron Igor Habal 33 pisteeellä, ja suomalaisista Tero Kalliolevo oli neljäs 31 pisteellä, Tuomas Tumi 24:s 22 pisteellä ja Jussi Suvanto 81:s 10 pisteellä. Historiatietämyksessä paras oli Belgian Nico Pattyn 43 pisteellä, ja suomalaisista Tero Kalliolevo oli neljäs 37 pisteellä, Leslie Shannon 69:s 18 pisteellä ja Tuomas Tumi 75:s 16 pisteellä. Tiedekilpailun voitto meni Englannin Ian Bayleylle 44 pisteellä ja Suomen Leslie Shannon oli 70:s 18 pisteellä.\nTietokilpailun SM-kisat 2017\nSuomen mestaruuksista kilpailtiin 23.9.2017 Oulun pääkirjastossa. Henkilökohtaisessa kilpailussa oli 80 kysymystä ja 22 osallistujaa. Joukkuekilpailuun kuului 60 kysymystä ja siihen osallistui 12 joukkuetta. Vastaamisaikaa kuhunkin 20 kysymyksen settiin oli 20 minuuttia. Kysymykset olivat Pekka Jokivartion ja Jaakko Törmälän käsialaa, ja tuomaristoon kuului heidän lisäkseen Aki Huovinen.\nHenkilökohtaisen mestaruuden voitti viidennen kerran peräkkäin tamperelainen Tero Kalliolevo 67 pisteellä vaikka oli ensimmäisen neljänneksen jälkeen vasta yhdentenätoista. Helsinkiläinen Jussi Suvanto oli jälleen toinen 59 pisteellä, ja kolmannenkin sijan haltija oli viime vuodelta tuttu, tamperelainen Tuomas Tumi 56 pisteellä. Pistesijoille yltivät parhaat paikalliset Erkki Männikkö 54 pisteellä, viimeisellä neljänneksellä mitalivauhdista pudonnut Sakari Jussila 52,5 pisteellä, Risto Kohonen 51,5 pisteellä ja Markku Kansanniva 50,75 pisteellä. Kahdeksanneksi sijoittui henkilökohtaisen kisan ainoa turkulainen Jari Hakalax 49,5 pisteellä.\nEsko Kivikosken muistokilpailun eli maksimissaan nelihenkisten joukkueiden kisan voitti tamperelaisten Tero Kalliolevon, Tuomas Tumin ja Jari Hynnisen Bundesigel 49,5 pisteellä. Toiseksi sijoittui turkulais-helsinkiläinen Tom of South Finland (Jari Hakalax, Teija Hiltunen, Jussi Suvanto) 47 pisteellä ja kolmas oli oululainen Jukolan veljekset 44 pisteellä.\nKaikki tulokset löytyvät sivustomme Tiedostot-osiosta.\nVuoden 2017 ainoa kansallisen tason parikilpailu käytiin 26. elokuuta, kun ohjelmassa oli viidennen kerran järjestetty Seinäjoki Open. Kysymyksiä oli tuttuun tapaan sata ja ne jaettiin pareille 20 kysymyksen paperinippuina. Tulosluetteloon tuli vähäsen vaihtelua, sillä kaksi kertaa kilpailun voittanut tamperelaispari Tero Kalliolevo - Tuomas Tumi sijoittui nyt toiseksi ja voiton vei turkulais-helsinkiläinen pari Jari Hakalax - Jussi Suvanto. Ratkaisu saatiin vasta lisäkysymyksellä molempien kärkiparien päädyttyä 73 pisteeseen, ja Berlin Alexanderplatz -televisiosarjan kokonaiskeston Hakalax ja Suvanto arvasivat paremmin. Hakalax on voittanut kilpailun aiemmin vuonna 2012 Pertti Alasen parina ja Suvanto vuonna 2014 Ilkka Kulmalan parina. Kolmanneksi tänä vuonna sijoittui oululaispari Timo Pappinen - Eero Ylitalo 56 pisteellä. Kaikkiaan kisaan osallistui kymmenen paria, joista neljä oli järjestäjäkaupungin miehiä.\nVuoden 2017 MM-kilpailuihin osallistui yli 2800 henkeä, joista Suomen osakilpailuihin Turussa ja Oulussa yhteensä 31 kilpailijaa (Turussa 17, Oulussa 14). Paras suomalainen oli jälleen kerran Tero Kalliolevo, joka sai kasaan 155 pistettä (maksimi 210) ja sijoittui koko kilpailussa seitsemänneksi. Hänen edellään olivat Englannin Kevin Ashman (169 p.), Ranskan Didier Bruyere (163 p.), Englannin Pat Gibson (160 p.), Belgian Tom Trogh (159 p.), Belgian Ronny Swiggers (156 p.) ja Yhdysvaltain Tim Polley (155 p.). Kalliolevon lisäksi suomalaisista 600 parhaan joukkoon ylsivät Jussi Suvanto 67:nneksi (125 p.), Sami Luovio 83:nneksi (121 p.), Timo Toivonen 143:nneksi (112 p.), Tuomas Tumi 183:nneksi (107 p.), Markku Virtanen 411:nneksi (91 p.), Erkki Männikkö 508:nneksi (87 p.), Jorma Lindén 557:nneksi (85 p.) ja Jaakko Törmälä 599:nneksi (83 p.). Yksittäisissä osioissa Jussi Suvanto sijoittui Viihteessä jaetulle toiselle sijalle ja Mediassa jaetulle viidennelle sijalle. Suomen tulokset löytyvät sivustomme Tiedostot-osiosta ja maailman tulokset osoitteesta www.worldquizzingchampionships.com/results/ .\nNorjan avoimet 2017\nTietokilpailun Norjan avoimiin pääsi Suomessa osallistumaan Tampereella ja Oulussa lauantaina 18. maaliskuuta. Kysymyksiä oli 240 kappaletta jaettuna kahdeksaan 30 kysymyksen osioon, ja suomalaiset kilpailivat englanninkielisillä kysymyksillä. Tero Kalliolevo voitti kisan neljännen kerran koottuaan 182 pistettä. Toiseksi sijoittui Englannissa kilpaillut Didier Bruyere 177 pisteellä ja kolmanneksi Belgian osakilpailun ykkönen Ronny Swiggers 174 pisteellä. Suomalaisista Timo Toivonen oli 32:s 134 pisteellä, Jussi Suvanto 58:s 115 pisteellä ja Jari-Pekka Vuorela 92:s 102 pisteellä. Yksittäisistä osioista Kalliolevo oli paras Historiassa ja jaetulla kärkisijalla Sivilisaatiossa. Kaikkiaan Suomen osakilpailuissa oli mukana kymmenen kilpailijaa. Yhteensä osallistujia oli 295. Tarkemmat tulokset löytyvät Tiedostot-osiosta sekä norjalaisten sivulta http://www.norgesquizforbund.no/norway-open-2017-results/\nTalvimestaruuskilpailuun 2017 osallistui 43 kilpailijaa, joista Oulussa kilpaili 16, Turussa 10, Seinäjoella 9 ja Tampereella 8. Kilpailun voitti tamperelainen Tero Kalliolevo 70,5 pisteellä. Kysymyksiä oli 120, joka oli myös maksimipistemäärä. Toiseksi sijoittui Turussa kilpaillut Jussi Suvanto 66,5 pisteellä ja kolmanneksi Tampereella vastaillut Tuomas Tumi 65 pisteellä. Kymmenen parhaan joukkoon yltivät lisäksi Ilkka Tiensuu 64 p., Timo Toivonen 58,5 p., Jari-Pekka Vuorela 54,5 p., Timo Ahlroos 51,5 p., Juha Salonen 51 p. sekä Erkki Männikkö ja Timo Pappinen 49 p. Kysymyksenlaatijoina toimivat oululainen Aki Huovinen n. 90 kysymyksen panoksellaan ja turkulainen Jari Hakalax n. 30 kysymyksellä.\nTäydellinen tulosluettelo osiopisteineen sekä vertailulla viime vuoteen löytyy Tiedostot-osiosta. Sieltä löytyvät myös kysymykset ja vastaukset. Tämän vuoden kilpailijoista 27 oli mukana myös viime vuonna, ja heistä 18 paransi viime vuoden pistemääräänsä, muutama jopa yli 15 pisteellä. Kaikki jäivät nollille kysymyksissä 30, 96 ja 116.\nTietokilpailun EM-kisat 2016\nVuoden 2016 EM-kilpailut käytiin Quiz Olympiad -nimellä 3.-6.11. Ateenassa, Kreikassa. Ohjelmassa oli perinteisten visojen lisäksi eri osa-alueiden erikoisvisoja. Suomalaismenestys kisoissa oli tavallista vaatimattomampaa. Suomalaiset piti mitalitilastossa Leslie Shannon, joka saavutti Business-erikoisvisassa hopeaa. Maajoukkuekilpailussa hän ei kuitenkaan edustanut Suomea vaan kilpaili Aspirational Cupissa. Suomen maajoukkue-edustajat olivat Tero Kalliolevo, Tuomas Tumi ja Lars Matti Årvold, ja sijoitus oli kahdestoista. Kalliolevo sijoittui henkilökohtaisessa kilpailussa kuudenneksi, parikilpailussa belgialaisen Ronny Swiggersin kanssa seitsemänneksi ja kerhojoukkuekilpailussa virolaisten kanssa viidenneksi sekä erikoiskilpailuista kirjallisuudessa neljänneksi, historiassa seitsemänneksi ja "korkeakulttuuri"-osan yhteispisteissä kymmenenneksi. Tuomas Tumi sijoittui erikoiskilpailuista urheilussa viidenneksi. Henkilökohtaisessa kilpailussa Shannon sijoittui 108:nneksi, Tumi 122:nneksi ja Årvold sijalle 127. Ehkä merkittävin suomalaissaavutus oli, että vuoden 2017 EM-kisojen isännyys myönnettiin Turkuun. Tulokset: http://quizolympiad.com/results/\nTietokilpailun SM-kisat 2016\nVuoden 2016 SM-kilpailut käytiin 24.9. Tampereella, Aamulehden Siperia-kiinteistössä sijaitsevissa tiloissa. Joukkuekilpailu sisälsi 60 kysymystä (maksimipistemäärä 63) ja siihen osallistui kahdeksan joukkuetta. Henkilökohtaisessa kilpailuissa oli 80 kysymystä (maksimipistemäärä 81) ja 14 osallistujaa. Vastaamisaikaa oli kuhunkin 20 kysymyksen settiin joukkuekilpailussa 25 minuuttia ja henkilökohtaisessa kilpailussa 20 minuuttia. Kysymykset olivat Pekka Valtosen ja Aki Huovisen laatimia, ja kisapaikalla toimitsijoihin kuului Valtosen lisäksi Harri Kekki.\nEnsiksi jäydyn joukkuekilpailun eli Esko Kivikosken muistokisan voitti tamperelaisten Tero Kalliolevon ja Tuomas Tumin kaksistaan muodostama Juhola 42 pisteellä. Toiseksi sijoittui turkulainen Oobu (Jari Hakalax, Kimmo Lehtinen, Timo Toivonen) 35,5 pisteellä ja kolmas oli Ilkka Tiensuun kipparoima Kolme muskottisoturia 34,5 pisteellä. Kalpea tympönen jäi niukasti neljänneksi 34 pisteellä. Viides oli Pressi 30,5 pisteellä, kuudes Ukkoskerho 27 pisteellä, seitsemäs Östermyra 25,5 pisteellä ja kahdeksas Tsemppidynamo 15,5 pisteellä.\nHenkilökohtaisen mestaruuden voitti neljännen kerran peräkkäin tamperelainen Tero Kalliolevo 57 pisteellä. Helsinkiläinen Jussi Suvanto oli tuttuun tapaan toinen 56,5 pisteellä, ja kolmanneksi sijoittui tamperelainen Tuomas Tumi 54 pisteellä. Neljäskin sija jäi Tampereelle, kun Jari-Pekka Vuorela sai kokoon 52,5 pistettä. Sijoilla 5 ja 6 olivat turkulaiset Timo Toivonen 51 pisteellä ja Jari Hakalax 45,5 pisteellä. Loput sijoitukset: 7. Ilkka Tiensuu 45 p., 8. Jaakko Myöhänen 42 p., 9. Jaakko Törmälä 37,5 p., 10. Matti Kauma ja Tero Ulvila 35 p., 12. Antero Virkkunen 32,5 p., 13. Ville Välkky 31,5 p., 14. Kimmo Lehtinen 19,5 p.\nAamulehti kirjoitti SM-kisasta jutun ja julkaisi myös henkilökohtaisen kisan kysymykset: http://www.aamulehti.fi/kotimaa/tero-tampereelta-tiesi-taas-enemman-kuin-muut-neljas-tietokilpailun-sm-putkeen-samalle-miehelle/\nKisapäivänä Aamulehti julkaisi myös Suomen tietokilpailuyhdistyksen aktiivien kokoaman ei-niin-vakavamielisen listan "50 klassisesta tietokilpailukysymyksestä": http://www.aamulehti.fi/kotimaa/testaa-tietosi-tietokilpailun-sm-finalistit-kokosivat-50-klassista-visailupahkinaa/ (jutun kuvavalinnat ovat Aamulehden toimituksen).\nTietokilpailun MM-kisat 2016\nVuoden 2016 MM-kilpailuihin pääsi Suomessa osallistumaan Turussa ja Oulussa, joissa oli yhteensä 30 osallistujaa (Turussa 19, Oulussa 11). Paras suomalainen oli tuttuun tapaan Tero Kalliolevo, joka keräsi 159 pistettä (maksimi 210) ja sijoittui koko kilpailussa yhdeksänneksi. Englantiin meni kolmoisvoitto, ykkösenä Kevin Ashman 171 pisteellä. Kalliolevon lisäksi suomalaisista 500 parhaan joukkoon ylsivät Jussi Suvanto 68:nneksi (130 p.), Timo Toivonen 86:nneksi (127 p.), Sami Luovio 154:nneksi (116 p.), Ilkka Tiensuu 202:nneksi (112 p.), Jari-Pekka Vuorela 229:nneksi (109 p.) ja Tuomas Tumi 345:nneksi (100 p.). Osallistujia oli yhteensä yli 2500. Yksittäisissä osioissa Tero Kalliolevo oli jaetulla ykkössijalla kolmen muun kanssa Maailmassa sekä neljän muun kanssa Kulttuurissa. Suomen tulokset löytyvät sivustomme Tiedostot-osiosta ja maailman tulokset osoitteesta www.worldquizzingchampionships.com/results/ .\nNorjan avoimet 2016\nTietokilpailun Norjan avointen Suomen-osuudet kilpailtiin Tampereella ja Turussa lauantaina 2. huhtikuuta. Kysymyksiä oli tällä kertaa 250 jaettuna kymmeneen 25 kysymyksen osioon, ja suomalaiset kilpailivat englanninkielisillä kysymyksillä. Tero Kalliolevo otti kolmannen voittonsa kilpailun kahdeksanvuotisessa historiassa kerättyään 174 pistettä. Intialainen vuoden 2014 maailmanmestari Vikram Joshi sijoittui toiseksi 167 pisteellä ja hallitseva Norjan avointen voittaja Thomas Kolåsæter oli kolmas 163 pisteellä. Kymmenen parhaan joukkoon pääsi myös kolme muuta norjalaista, yksi venäläinen, yksi virolainen, yksi irlantilainen ja yksi kroatialainen. Suomalaisista Timo Toivonen ja Jari-Pekka Vuorela kokosivat 122 pistettä ja sijoittuivat 46:nneksi. Toivonen oli kisan paras urheilu-osiossa. Sen sijaan Kalliolevo ei ollut paras yhdessäkään osiossa, joten tällä kertaa voiton ratkaisi tasainen suoritus kaikilla aloilla. Kaikkiaan Suomen osakilpailuissa oli mukana yhdeksän kilpailijaa, ja lisäksi yksi suomalainen kilpaili muualla. Yhteensä osallistujia oli 296. Suomalaisten tulokset löytyvät Tiedostot-osiosta. Maailmanlaajuiset tulokset: http://www.norgesquizforbund.no/results-norway-open-2016/\nEnsimmäinen tietokilpailun Talvimestaruuskilpailu käytiin 23.1.2016 neljällä paikkakunnalla, Oulussa, Seinäjoella, Tampereella ja Turussa. Osallistujia oli yhteensä 39, joista 15 Oulussa. Ainoa naiskilpailija löytyi Turusta. Kilpailussa oli 120 kysymystä, joiden laatijoina toimivat Juha Salonen Oulusta, Jari Hakalax Turusta ja Pekka Valtonen Tampereelta. Mestaruuden vei Jussi Suvanto 73 pisteellä, toiseksi sijoittui Timo Toivonen 62 pisteellä ja kolmas oli Tuomas Tumi 57,5 pisteellä. Kymmenen parhaan joukkoon pääsivät myös Jari-Pekka Vuorela (52 p.), Sakari Jussila (51 p.), Aki Huovinen (47,5 p.), Jorma Lindén ja Eero Ylitalo (44,5 p.), Risto Kohonen (43 p.) ja Timo Pappinen (41,5 p.).\nKaikkien osallistujien tulokset löytyvät tiedosto-osiosta: Tuloksia.\nTietokilpailun EM-kisat 2015\nVuoden 2015 EM-kilpailut käytiin 6.-8.11. Rotterdamissa, Alankomaissa. Ainoana suomalaiskilpailijana paikalla oli Tero Kalliolevo, joka sijoittui Aspirational Cupissa toiseksi Seal Cub Clubbing Club -joukkueessa kolmen norjalaisen (Øystein Aadnevik, Eivind Moskvil, Jarle Kvåle) kanssa, kerhojoukkuekilpailussa neljänneksi JFLI-joukkueessa kolmen virolaisen (Ove Põder, Illar Tõnisson, Tauno Vahter) kanssa, parikilpailussa viidenneksi belgialaisen Ronny Swiggersin kanssa sekä henkilökohtaisessa kilpailussa kuudenneksi. Henkilökohtaisen kilpailun voitti Englannin Olav Bjortomt (osallistujia 152), parikilpailun englantilaiset Kevin Ashman ja Pat Gibson (pareja 77), maajoukkuekilpailun Englanti (joukkueita 15), Aspirational Cupin belgialais-yhdysvaltalainen Bastogne Nuts (joukkueita 25) sekä kerhojoukkuekilpailun englantilais-walesilais-ranskalainen Broken Hearts (joukkueita 38).\nTietokilpailun SM-kisat 2015\nVuoden 2015 SM-kilpailut käytiin 19.9. Seinäjoen Elinkeinotalolla. Henkilökohtaiseen kilpailuun osallistui 18 kilpailijaa ja joukkuekilpailuun seitsemän joukkuetta. Molemmissa kilpailuissa oli 90 kysymystä, jotka oli jaettu neljään osioon (20 + 20 + 20 + 30 kysymystä).\nHenkilökohtaisen mestaruuden voitti tamperelainen Tero Kalliolevo 73,5 pisteellä (max 90). Toinen oli helsinkiläinen Jussi Suvanto 67 pisteellä ja kolmas turkulainen Timo Toivonen 64,5 pisteellä. Kärkikymmenikköön mahtuivat myös oululainen Eero Ylitalo (60,75 p.), tamperelainen Tuomas Tumi (60,25 p.), tamperelainen Jari-Pekka Vuorela (59 p.), oululainen Timo Pappinen (54,75 p.), kouvolalainen Markku Virtanen (53,25 p.), tamperelainen Hannu Seitsalo (50,75 p.) ja turkulainen Jari Hakalax (50,25 p.).\nJoukkuekilpailun eli Esko Kivikosken muistokisan voitti tamperelainen Bundesigel (Tero Kalliolevo, Hannu Seitsalo, Tuomas Tumi, Jari-Pekka Vuorela) 74,5 pisteellä. Toiseksi tuli turkulais-helsinkiläinen Juna kulkee taas (Jari Hakalax, Jussi Suvanto, Timo Toivonen) 71 pisteellä ja kolmas oli oululainen Jukolan veljekset (Sakari Jussila, Timo Pappinen, Juha Salonen, Eero Ylitalo) 63 pisteellä.\nTarkemmat tulokset löytyvät tiedosto-osiosta: Tuloksia.\nTietokilpailun MM-kisat 2015\nVuoden 2015 MM-kilpailuissa oli 2091 osallistujaa. Suomessa järjestettiin kaksi osakilpailua, joista Turun kisaan osallistui 18 kilpailijaa ja Oulun kisaan 16. Lisäksi yksi suomalainen kilpaili Singaporessa. Tero Kalliolevo oli totutusti paras suomalainen, tällä kertaa koko maailman neljäs. Tavallista vaikeammassa kisassa hän keräsi 151 pistettä. Englanti otti kolmoisvoiton Olav Bjortomtin (161 p.), Kevin Ashmanin (157 p.) ja Pat Gibsonin (156 p.) voimin. Kymmenen parhaan joukossa oli lisäksi kolme belgialaista sekä yksi edustaja niin Saksasta, Virosta kuin Norjastakin.\nSuomalaisista 500 parhaan joukkoon sijoittuivat Kalliolevon lisäksi myös Jussi Suvanto 38:nneksi (122 p), Ilkka Tiensuu 104:nneksi (108 p.), Timo Toivonen 121:nneksi (106 p), Sami Luovio 132:nneksi (105 p.), Tuomas Tumi 177:nneksi (102 p.), Jari-Pekka Vuorela 374:nneksi (86 p.) sekä Jari Hakalax 493:nneksi (79 p.). Kalliolevo oli maailman paras kulttuuri-osiossa 26 pisteellä ja Suvanto viihde-osiossa yhdessä Olav Bjortomtin kanssa 22 pisteellä. Urheilu-osiossa Kalliolevo ja Toivonen olivat kahden muun kilpailijan kanssa jaetulla 3. sijalla 22 pisteellä.\nKaikki tulokset löytyvät IQA:n sivuilta: MM-tulokset.\nTietokilpailun PM-kisat 2015\nOslossa 25.-26. huhtikuuta käydyissä PM-kisoissa Suomeen tuli kolme mitalisijaa. Tero Kalliolevo - Jussi Suvanto voitti parikilpailun, Tero Kalliolevo sai pronssia henkilökohtaisessa kilpailussa, ja suomalaisjoukkue Tero Kalliolevo - Jussi Suvanto - Tuomas Tumi - Jari Hakalax päätyi pronssille joukkuekilpailussa.\nKilpailuviikonlopun avanneessa henkilökohtaisessa kilpailussa Tero Kalliolevo kokosi alkukilpailun parhaat pisteet 81. Seitsemän hengen loppukilpailussa Norjan Thomas Kolåsæter nousi kuitenkin kolmannelta sijalta voittoon kerättyään yhteensä 90 pistettä ja voitettuaan Viron Ove Põderin jatkokysymyksillä. Tero Kalliolevon 89 pistettä toivat pronssimitalin. Alkukilpailun muista suomalaisista Jussi Suvanto oli 61 pisteellä 16:s, Tuomas Tumi 53 pisteellä 22:s ja Jari Hakalax 35 pisteellä jaetulla 43. sijalla. Kilpailijoita oli 57.\nParikilpailussa mitalit jaettiin suoraan 100 kysymyksen peruskilpailun perusteella. Tero Kalliolevo - Jussi Suvanto sai saaliikseen 77 pistettä, mikä oli neljä pistettä enemmän kuin hopealle sijoittuneella norjalaisparilla Tore Dahl - Thomas Kolåsæter. Pronssilla palkittiin toinen norjalaispari Harald Aastorp - Ole Martin Halck, joka voitti jatkokysymyksillä myöskin 68 pistettä keränneen virolaisparin Igor Habal - Illar Tõnisson. Tuomas Tumi kilpaili yksinään ja sijoittui 27 parin joukossa 21:nneksi.\nJoukkuekilpailun voiton vei Norjan maajoukkue, jolla oli finaalin jälkeen 97 pistettä. Yhden pisteen voittajalle hävisi norjalainen Tryggve Grans skiskole, joka alkukilpailun jälkeen oli maajoukkueen kanssa tasoissa 80 pisteellä. Suomen maajoukkue keräsi alkukilpailussa 78 pistettä eikä pystynyt kolmen joukkueen finaalissa enää nostamaan sijoitustaan; loppupisteet 93. Suomen kanssa tasoissa ennen viimeistä alkukilpailukierrosta ollut Viro jäi 76 pisteeseen ja sijoittui neljänneksi.\nNorjan avoimet 2015\nTietokilpailun Norjan avointen Suomen-osuus kilpailtiin Helsingin Olympiastadionilla aamuvarhaisella lauantaina 11. huhtikuuta. Kysymyksiä oli aiempia kertoja enemmän eli 270 ja suomalaiset kilpailivat englanninkielisillä kysymyksillä. Kisan voitto meni isäntämaa Norjaan Thomas Kolåsæterille 206 pisteellä. Seuraavilla sijoilla olivat englantilaiset Olav Bjortomt (202 p.) ja Pat Gibson (201 p.). Viidestä kisaan osallistuneesta suomalaisesta paras oli Tero Kalliolevo, joka sijoittui koko kisassa neljänneksi 198 pisteellä. Timo Toivonen oli kisassa 28. (152 p.), Jari Hakalax 133. (105 p.), Petri Kettunen 251. (71 p.) ja Antti Tulonen 303. (56 p.). Osallistujia oli yhteensä 379. Tulokset: http://www.norgesquizforbund.no/norway-open-2015-results/\nTietokilpailun EM-kisat 2014\nTietokilpailun Euroopan mestaruuksista kisattiin Bukarestissa, Romaniassa 31. lokakuuta - 2. marraskuuta. Osallistujia oli yli 130 lähes 20 maasta. Kolmesta suomalaiskilpailijasta Tero Kalliolevo oli voittamassa yhtä kulta-, yhtä hopea- ja yhtä pronssimitalia. Tero voitti mestaruuden parikilpailussa belgialaisen Ronny Swiggersin parina. He päätyivät englantilaisparin Kevin Ashman - Pat Gibson kanssa tasapisteisiin 87 mutta kukistivat nämä jatkokysymyksillä pistein 3-2. Pronssia sai englantilaispari David Stainer - Olav Bjortomt kaukana takana 77 pisteellä. Muista suomalaisista Leslie Shannon sijoittui englantilaisen Gerald Mackayn parina 18:nneksi 63 pisteellä ja Tuomas Tumi virolaisen Indrek Salisin parina 44:nneksi 49 pisteellä. Pareja oli kisassa mukana 65.\nHopeaa Tero Kalliolevo saavutti kerhojoukkuekisassa, jossa hän kilpaili JFGI-joukkueessa kolmen virolaisen, Ove Põderin, Tauno Vahterin ja Igor Habalin kanssa. Englantilais-ranskalais-walesilainen Broken Hearts (Ian Bayley, Olav Bjortomt, Didier Bruyère, Mark Grant) repi viimeisellä kysymyskierroksella yhden pisteen eron JFGI:hin, pisteet 77 ja 76. Kolmas oli saksalais-kroatialais-norjalais-hollantilainen Europalia 74 pisteellä ja neljäs englantilais-walesilainen Milhous Warriors samalla pistemäärällä. Tuomas Tumi kilpaili Watchers of the Skies -joukkueessa kolmen virolaisen kanssa ja sijoittui 11:nneksi 64 pisteellä. Joukkueita oli kaikkiaan 36.\nHenkilökohtainen mestaruus meni Englannin Olav Bjortomtille, joka finaalissa nousi alkukilpailun ykkösen, maanmiehensä Kevin Ashmanin ohi pistein 103 -101. Tero Kalliolevo nousi alkukilpailun viidenneltä sijalta 96 pisteellä pronssille voittamalla jatkokysymyksillä samaan pistemäärään päätyneen Belgian Ronny Swiggersin. Kymmenen parhaan joukkoon päätyivät lisäksi englantilainen Pat Gibson, ranskalainen Didier Bruyère, walesilainen Mark Grant, saksalainen Holger Waldenberger, belgialainen Nico Pattyn ja englantilainen Ian Bayley. Suomalaisista Leslie Shannon sijoittui 69:nneksi 51 pisteellä ja Tuomas Tumi 77:nneksi 50 pisteellä. Osallistujia oli 132.\nMaajoukkuekilpailussa suomalaiset kisasivat kahdella hengellä nelihenkisiä joukkueita vastaan. Tero Kalliolevo ja Tuomas Tumi sijoittuivat 14 joukkueen kisassa 11:nneksi kerättyään alkukilpailussa 43 pistettä ja voitettuaan sijoitusottelussa alkukilpailussa 12:nneksi sijoittuneen Romanian pistein 33-21. Alkukilpailun ykkönen oli Belgia 68 pisteellä mutta mestaruuden vei Englanti kukistettuaan finaalissa Belgian pistein 86-67. Pronssi meni Norjalle ja neljäs sija Walesille. Samaan aikaan maajoukkuekilvan kanssa käydyn Aspirational cupin voittoon nousi alkukilpailun neljänneltä sijalta Intercontinental Drift, johon kuului suomalainen Leslie Shannon yhdessä englantilaisen Gerard Mackayn, irlantilaisen Mark Henryn ja serbialaisen Todor Milakin kanssa. Kisojen viralliset tulokset löytyvät osoitteesta http://www.europeanquizzingchampionships.com/results/ .\nTietokilpailun SM-kisat 2014\nVuoden 2014 SM-kilpailut käytiin 13.9. hotelli Holiday Innin Airisto-salissa, Turussa. Henkilökohtaiseen kilpailuun (100 kysymystä) osallistui 28 kilpailijaa ja joukkuekilpailuun (100 kysymystä) yhdeksän joukkuetta. Osallistujia oli Turun seudun lisäksi Tampereelta, Oulusta, Seinäjoelta, Helsingistä, Raumalta ja Kouvolasta. Kysymyksistä ja/tai tuomaroinnista vastasivat Mikko Kaarmela, Mikko Koskinen, Kaj Winqvist, Martti Väisänen, Tapio Hirvonen, Mikko Hakkarainen, Petri Lundqvist (vain hk. kilpailu) ja Päivi Sailola (vain joukkuekilpailu).\nHenkilökohtaisen mestaruuden voitti jälleen kerran tamperelainen Tero Kalliolevo 142 pisteellä (max 200). Helsinkiläinen Jussi Suvanto sijoittui toiseksi 136 pisteellä ja tamperelainen Tuomas Tumi kolmanneksi 126 pisteellä. Turkulainen Timo Toivonen oli neljäs (125 p.), tamperelainen Jari-Pekka Vuorela viides (122 p.), raumalainen Sami Luovio kuudes (116 p.), oululainen Eero Ylitalo ja turkulainen Jari Hakalax seitsemännellä sijalla (110 p.), helsinkiläinen Petri Kettunen yhdeksäs (102 p.) ja turkulainen Päivi Sailola kymmenes (100 p.).\nJoukkuekilpailun eli Esko Kivikosken muistokisan voitto meni ensi kertaa Tampereen ulkopuolelle. Turkulainen 21. minuutti (Timo Ahlroos, Jari Hakalax, Jorma Lindén, Timo Toivonen) keräsi 140 pistettä (max 200) ja voitti kolmen pisteen erolla tamperelais-raumalaisen Bundesigelin (Tero Kalliolevo, Sami Luovio, Hannu Seitsalo, Tuomas Tumi). Tamperelais-helsinkiläinen Kalpea Tymponen (Jussi Suvanto, Pekka Valtonen, Jari-Pekka Vuorela) oli 114 pisteellä kolmas niukasti ennen seinäjokelais-turkulaista Wall Riveriä (113 p.) ja oululaista Jukolan veljeksiä (112 p.).\nTarkemmat tulokset löytyvät Turun tietokilpailuyhdistyksen sivuilta: Tuloksia.\nTietokilpailun MM-kisat 2014\nVuoden 2014 MM-kilpailuihin osallistui maailmanlaajuisesti yli 1900 kilpailijaa. Suomessa järjestettiin kaksi osakilpailua, joista Turun kisaan osallistui 21 kilpailijaa ja Oulun kisaan seitsemän. Tero Kalliolevo oli jälleen paras suomalainen, ja hänen 154 pistettään riittivät seitsemännelle sijalle. Mestaruus meni ensi kertaa Intiaan, kun Vikram Joshi kokosi 176 pistettä 210 mahdollisesta. Yhdysvaltalainen Steve Perry oli toinen 174 pisteellä ja englantilainen Kevin Ashman kolmas 171 pisteellä. Kymmenen parhaan joukkoon pääsi edustajia myös Serbiasta, Belgiasta ja Walesista.\nSuomalaisista 500 parhaan joukkoon sijoittuivat Kalliolevon lisäksi myös seuraavat kilpailijat: 74. Jussi Suvanto (121 p), 92. Timo Toivonen (117 p), 275. Jari-Pekka Vuorela (98 p.), 305. Tuomas Tumi (95 p), 323. Sami Luovio (95 p), 350. Jari Hakalax (93 p) sekä 489. Markku Virtanen (84 p.). Kalliolevo oli Suomen paras kaikissa muissa osiossa paitsi mediassa, jossa Suvanto keräsi 26 pistettä ollen koko maailmassa jaetulla 4. sijalla, sekä urheilussa ja vapaa-ajassa, jossa Tumin saalis oli koko maailman toiseksi paras 24 pistettä, edellä vain Viron Igor Habal.\nSuomalaisten tarkemmat pisteet löytyvät sivustomme tiedostot-sivulta. Koko maailman tulokset ovat IQA:n sivuilla: Tuloksia. Sijoitukset ovat alun perin ilmoitetuista hieman muuttuneet (parantuneet), joten tässä keväällä 2015 listalta löytyvät sijoitukset: 6. Kalliolevo, 70. Suvanto, 88. Toivonen, 262. Vuorela, 293. Tumi, 311. Luovio, 336. Hakalax, 469. Virtanen.\nNorjan avoimet 2014\nTietokilpailun Norjan avointen Suomen-osuus käytiin Tampereen kaupunginkirjaston Toivonen-salissa lauantaina 5. huhtikuuta. Aiemmista kerroista poiketen suomalaisetkin kilpailivat englanninkielisillä kysymyksillä. Kisan kahdesti voittanut Tero Kalliolevo oli jälleen paras suomalainen ja sijoittui koko kisassa jaetulle kolmannelle sijalle. Voiton vei Englannin Olav Bjortomt, joka kokosi 240 kysymyksestä 176 pistettä, toiseksi sijoittui Belgian Ronny Swiggers 173 pisteellä, ja kolmannen sijan jakoivat Kalliolevo ja Englannin Pat Gibson 171 pisteellä. Kalliolevo keräsi koko joukon parhaat pisteet Fysikaalinen maailma -osiosta (34 p.) mutta sai vaikeasta Elämäntapa-osiosta vain 20 pistettä Bjortomtin yltäessä 29 pisteeseen. Suomalaisia kilpailuun osallistui seitsemän. Timo Toivonen oli 50. (126 p.), Jari-Pekka Vuorela 65. (119 p.), Markku Virtanen 127. (105 p.), Jari Hakalax 194. (95 p.), Jaakko Myöhänen 339. (68 p.) ja Petri Kettunen 370. (64 p.). Osallistujia oli yhteensä 505 ympäri maailman, Yhdysvaltoja, Intiaa ja Malesiaa myöten. Suomen-osuuden järjestelyistä vastasi Tuomas Tumi. Kilpailukysymykset oli vanhaan malliin jaettu kuuteen eri aihealueeseen, joista kukin sisälsi 40 kysymystä. Tulokset: http://www.norgesquizforbund.no/index.php?location=NO2014_res\nTietokilpailun EM-kisat 2013\nTietokilpailun EM-kisat 2013 käytiin Liverpoolissa, Englannissa 1.-3. marraskuuta. Suomalaiset saavuttivat kisoissa yhdestä kilpailusta hopeaa ja yhdestä pronssia. Seurajoukkueiden kilpailussa Tero Kalliolevo ja Jussi Suvanto sijoittuivat virolaisten Tauno Vahterin ja Ove Põderin kanssa JFGI-joukkueellaan toiseksi 73 pisteellä, kun englantilainen Milhous Warriors nousi seitsemän pisteen takaa-ajoasemasta kahden pisteen voittoon. Tuomas Tumi sijoittui suomalais-virolais-latvialais-italialaisen Team Awesomen jäsenenä 32:nneksi 40 pisteellä. Kaikkiaan 45 joukkuetta oli kisassa mukana. Parikilpailussa Tero Kalliolevo ja Jussi Suvanto sijoittuivat pronssille 71 pisteellä edellään englantilaispari Kevin Ashman & Pat Gibson (77 pistettä), EM-kisan ulkopuolella kisannut amerikkalais-virolainen pari Mark Ryder & Igor Habal (75 p.) sekä englantilaispari David Stainer & Olav Bjortomt (72 p.). Tuomas Tumi sijoittui virolaisen Indrek Salisin parina 49 pisteellä 34:nneksi 89 parin joukossa, ja samalle sijalle päätyi neljäntenä kisoissa suomalaisstatuksella ollut Leslie Shannon englantilaisparinsa Gerard Mackayn kanssa.\nMaajoukkuekilpailussa suomalaiset kisasivat kolmella hengellä nelihenkisiä joukkueita vastaan. Tero Kalliolevo, Jussi Suvanto ja Tuomas Tumi sijoittuivat kisassa viidenneksi oltuaan ensin alkukilpailussa kuudentena 67 pisteellä ja kuuden pisteen päässä välieräpaikasta sekä voitettuaan sijoitusotteluissa Walesin 72-53 ja Ranskan 59-50. Finaalissa Englanti löylytti Belgiaa pistein 99-69, ja pronssin vei Norja voitettuaan Viron pistein 56-39. Leslie Shannon kilpaili samaan aikaan Aspirational Cupissa ja sijoittui Continental Further Adrift -joukkueineen yhdeksänneksi 58 pisteellä. Voiton vei belgialainen Lars and the Medics. Maajoukkueita oli 16 ja Aspirational Cupiin osallistui 31 yhdistelmää.\nHenkilökohtaisessa kilpailussa Tero Kalliolevo sijoittui 15:nneksi jäätyään alkukilpailun 64 pisteellään yhden pisteen päähän viimeisistä paikoista kymmenen hengen finaaliin. Jussi Suvanto oli 44:s 54 pisteellä, Leslie Shannon 109:s 43 pisteellä ja Tuomas Tumi 149:s 36 pisteellä. Kilpailijoita oli kaikkiaan 191, ja mitalit menivät Belgian Ronny Swiggersille ja Nico Pattynille sekä Englannin Jesse Honeylle. Ensimmäistä kertaa kilpailtiin Masters-kilpailussa, jonka 24 kilpailijan joukkoon pääsi mukaan kaksi suomalaista. Jussi Suvanto jäi neljän hengen alkulohkossaan viimeiseksi. Tero Kalliolevo pääsi lohkovoittajana jatkoon ja voitti ensimmäisellä pudotuspelikierroksella amerikkalaisen Ed Toutantin 11-2 mutta hävisi puolivälierissä englantilaiselle Pat Gibsonille 10-12. Finaalissa Belgian Nico Pattyn voitti Pat Gibsonin 12-11. Kisojen viralliset tulokset löytyvät osoitteesta http://www.europeanquizzingchampionships.com/results/ .\nSaksan avoimet 2013\nTietokilpailun ensimmäiset Saksan avoimet eli German Open käytiin 5.-6.10.2013. Suomen-osuus kisattiin Tampereen Metso-kirjaston Toivonen-salissa lauantaina 5. lokakuuta klo 11.15 alkaen. Tero Kalliolevo sijoittui koko kisassa parhaana suomalaisena neljänneksi edellään yhdysvaltalainen Steve Perry 197 pisteellä sekä britit Kevin Ashman (185 p.) ja Olav Bjortomt (177 p.). Kysymysten lukumäärä ja samalla kisan maksimipistemäärä oli 240. Perry oli paras viidessä osa-alueessa kuudesta, viihteessä yhdessä kahden muun kanssa. Urheilu ja pelit -osiossa parhaat pisteet keräsi Ashman. Kalliolevon kokonaispisteet olivat 171. Muut suomalaisosallistujat sekä heidän sijoituksensa ja pisteensä olivat: Timo Toivonen 24. (131 p.), Jussi Suvanto 44. (122 p.), Jari-Pekka Vuorela 72. (106 p.), Tuomas Tumi 85. (101 p.), Markku Virtanen 94. (97 p.), Jorma Lindén 107. (95 p.), Pekka Valtonen 187. (75 p.), Jaakko Myöhänen 211. (68 p.). Yksittäisissä osa-alueissa Toivonen oli urheilussa ja peleissä jaetulla toisella sijalla, Kalliolevo elämäntavassa kolmas ja Suvanto viihteessä neljäs. Kaikkiaan osallistujia oli 27 maasta yhteensä 364. Kysymysten suomentamisen ja Suomen-osion tuomaroinnin hoiti Jari Hakalax.. Tulokset: http://www.quizverein.de/german-open.html\nTietokilpailun SM-kisat 2013\nVuoden 2013 SM-kilpailut käytiin Oulussa. Henkilökohtaiseen kilpailuun (90 kysymystä) osallistui 29 kilpailijaa ja joukkuekilpailuun (60 kysymystä) 11 joukkuetta. Oulun seudun jälkeen toiseksi suurin osallistujajoukkio saapui Turusta (8 henkeä), ja väkeä oli myös Tampereelta, Seinäjoelta, Helsingistä ja Kouvolasta. Kysymyksistä ja tuomaroinnista vastasivat Timo Pappinen ja Jaakko Törmälä.\nHenkilökohtaisen mestaruuden voitti tamperelainen Tero Kalliolevo 56 pisteellä, toiseksi sijoittui helsinkiläistynyt Jussi Suvanto 50 pisteellä ja kolmas oli tamperelainen Jari-Pekka Vuorela 48 pisteellä. Tamperelaiset Jari Hynninen ja Tuomas Tumi jakoivat neljännen sijan 46 pisteellä, ja kuudes oli turkulainen Timo Toivonen 42 pisteellä. Kymmenen parhaan joukkoon ylsivät myös Sakari Jussila Oulusta (39 p.), Jari Hakalax Turusta (36 p.), Pauli Ritvanen Seinäjoelta (36 p.) ja Markku Virtanen Kouvolasta (36 p.). Joukkuekilpailun voiton vei 43 pisteellä tamperelainen Bundesigel (Hynninen, Kalliolevo, Tumi) ennen oululaista Jukolan veljeksiä (41 p.) ja Turun ykkösjoukkuetta Turku Ulos (38 p.). Neljäs oli tamperelais-helsinkiläinen Kalpea tympönen (37 p.) ja viides seinäjokinen Lakeus (34 p.), ja kuudennen sijan jakoivat iiläis-kouvolalainen Athletico Suuskii, oululainen Kubitti ja Turun kakkosjoukkue Turku Sisään (32 p.).\nTarkemmat tulokset sekä kysymykset ja vastaukset löytyvät Oulun tietokilipailuyhistyksen sivuilta: Tuloksia.\nTietokilpailun MM-kisat 2013\nMM-kilpailuihin osallistui maailmanlaajuisesti 1713 kilpailijaa 30 maasta. Suomen-osioihin osallistui 14 kilpailijaa Tampereella ja toiset 14 kilpailijaa Turussa. Tero Kalliolevo kokosi 168 pistettä ja ylsi kaikkien aikojen parhaaseen suomalaissaavutukseen sijoittumalla toiseksi. Mestaruuden vei englantilainen Pat Gibson 172 pisteellä ja kolmanneksi sijoittui englantilainen Kevin Ashman 163 pisteellä. Kymmenen parhaan joukkoon pääsi edustajia myös Virosta, Yhdysvalloista, Walesista, Belgiasta, Intiasta ja Ranskasta.\nSuomalaisista 500 parhaan joukkoon sijoittuivat Kalliolevon lisäksi myös seuraavat kilpailijat: 27. Jussi Suvanto (135 p), 85. Timo Toivonen (115 p), 116. Tuomas Tumi (108 p), 175. Sami Luovio (99 p), 196. Jari-Pekka Vuorela (97 p), 229. Ilkka Tiensuu (94 p), 418. Jorma Lindén (79 p.), 421. Petri Lundqvist (79 p), 475. Timo Ahlroos (76 p) ja 483. Jari Hakalax (75 p). Eri osioissa Kalliolevo oli maailman paras maailma-nimisessä osiossa (27 p), Jussi Suvanto neljäs media-osiossa (27 p) ja Tuomas Tumi kuudes urheilu ja vapaa-aika -osiossa (24 p).\nSuomalaisten tarkemmat pisteet löytyvät sivustomme tiedostot-sivulta. Koko maailman tulokset ovat IQA:n sivuilla: Tuloksia.\nTietokilpailun Norjan avointen Suomen-osuus käytiin Helsingin Olympiastadionilla lauantaina 6. huhtikuuta. Kisan kahtena edellisenä vuonna voittanut Tero Kalliolevo toimi tällä kertaa kysymysten kääntäjänä. Britit veivät kisassa kolmoisvoiton: Kevin Ashman keräsi 240 kysymyksestä 159 pistettä, Jesse Honey 157 ja Pat Gibson 153. Kahdenkymmenen parhaan joukosta löytyi edustajia Britannian ja isäntämaa Norjan lisäksi myös Intiasta, Belgiasta, Virosta, Saksasta ja Yhdysvalloista. Suomalaisia kilpaan osallistui kahdeksan. Jussi Suvanto oli 21. (131 p.), Jari-Pekka Vuorela ja Timo Toivonen 37. (123 p.), Tuomas Tumi 52. (119 p.), Timo Ahlroos 68. (115 p.), Jari Hakalax 127. (101 p.), Petri Kettunen 170. (91 p.), Mikko Kaarmela 199. (85 p.). Osallistujia oli kaikkiaan 337. Kilpailukysymykset oli jaettu kuuteen eri aihealueeseen, joista kukin sisälsi 40 kysymystä. Urheilu ja pelit -osiossa Timo Toivonen oli paras (31 p.), Jari Hakalax kolmas (28 p.) ja Tuomas Tumi viides (26 p.). Viihde-osiossa Jussi Suvanto keräsi neljänneksi parjaat pisteet (29 p.). Tulokset: http://www.norgesquizforbund.no/index.php?location=NO2013_res\nTietokilpailun EM-kisat 2012\nTietokilpailun Euroopan-mestaruuksista kilpailtiin vuonna 2012 Tartossa, Virossa 9.-11. marraskuuta. Suomalaissaalis oli kulta ja kaksi hopeaa. Seurajoukkueiden kilpailussa Tero Kalliolevo ja Jussi Suvanto voittivat virolaisten Tauno Vahterin ja Ove Põderin kanssa muodostamallaan JFGI-joukkueella mestaruuden vastattuaan sadasta kysymyksestä 75:een oikein. Neljän eri maan kilpailijoista koostunut Europalia hävisi heille kaksi ja pääosin belgialais-amerikkalainen Alzheimer kolme pistettä. Aiempina vuosina JFGI on saavuttanut kerran hopeaa ja kahdesti pronssia, mutta nyt irtosi mestaruus ensimmäisen kerran. Täysin suomalaisista joukkueista Funtastics oli 42 joukkueen seassa 30. ja Gruppa Finlandia 42. sekä suomalais-serbialais-saksalainen joukkue Comme si - Comme sa sijalla 39.\nMaajoukkuekilpailussa suomalaisnelikko Kalliolevo, Suvanto, Timo Toivonen ja Ilkka Tiensuu selviytyi finaaliin oltuaan alkukilpailussa kolmas ja voitettuaan Belgian välierässä yhdellä pisteellä. Loppukilpailussa Suomi pysyi hyvin Englannin mukana 24 kysymyskierroksen ajan, mutta kuudella viimeisellä kierroksella Englanti repäisi voiton pistein 99-75. Maajoukkuekisan kanssa samanaikaisesti ja samoilla kysymyksillä käydyssä Aspirational Cupissa suomalais-serbialainen Fintastics sijoittui 25 joukkueen kisassa 17:nneksi.\nSuomen kolmas mitali tuli parikilpailusta, jossa Tero Kalliolevo ja Jussi Suvanto voittivat hopeamitaliuusinnassa saksalais-kroatialaisen parin Holger Waldenberger - Dorjana Sirola. Englantilaiset Kevin Ashman ja Pat Gibson ottivat kolmannen peräkkäisen parimestaruutensa kerättyään 76 pistettä ja lyöden pahimmat kilpailijansa viiden pisteen erolla. Pareja oli 75, ja muista suomalaisista Ilkka Tiensuu - Tuomas Tumi sijoittui 34:nneksi, Jari Hakalax - Timo Toivonen 47:nneksi sekä Timo Ahlroos - Markku Virtanen 65:nneksi.\nHenkilökohtaisessa kilpailussa suomalaisista finaaliin selvitytyi alkukilpailun jaetulla viidennellä sijalla Tero Kalliolevo, jonka loppusijoitukseksi tuli kahdeksas. Finaalissa voittoon nousi saksalainen Holger Waldenberger, joka jätti pisteen erolla virolaisen Igor Habalin hopealle ja kolmen pisteen erolla alkukilpailussa parhaat pisteet (77) keränneen englantilaisen Olav Bjortomtin pronssille. Vanhat tähdet Pat Gibson ja Kevin Ashman jäivät finaalin ulkopuolelle sijoille 11 ja 12, ensinmainittu vasta uusinnan jälkeen. Muista suomalaisista Jussi Suvanto oli 39:s, Timo Toivonen 56:s, Ilkka Tiensuu 89:s, Jari Hakalax 114:s, Tuomas Tumi 130:s, Markku Virtanen 140:s ja Timo Ahlroos 148:s. Kilpailijoita oli kaikkiaan 156. Kisojen viralliset sivut löytyvät osoitteesta http://eqc2012.kilb.ee/index.php/en/.\nTietokilpailun SM-kisat 2012\nVuoden 2012 SM-kilpailut kokosivat 29. syyskuuta Tampereelle 36 yksilökilpailijaa ja 13 joukkuetta. Henkilökohtaisen kilpailun 90 kysymyksestä parhaat pisteet 65 nappasi uransa kolmanteen mestaruuteen yltänyt Jussi Suvanto. Tamperelaisten kaksoisvoiton varmisti Tero Kalliolevo 63 pisteellä, ja kolmanneksi sijoittui turkulainen Timo Toivonen 57 pisteellä. Ainoana osiokohtaisiin maksimipisteisiin ylsi Ilkka Tiensuu neljännessä eli Historia ja politiikka -osiossa.\nJoukkuekilpailu käsitti 60 kysymystä, ja siinä voiton vei tamperelais-raumalainen Bundesigel 50 pisteellä (Urheilu ja pelit -osiosta maksimipisteet 10). Tamperelainen Kalpea tympönen sijoittui toiseksi 42 pisteellä ja helsinkiläinen Olmit kolmanneksi 37 pisteellä. Molempien kilpailujen kysymyksistä ja järjestelyistä vastasivat Tuomas Sorto ja Pekka Valtonen. Tarkemmat tulokset löytyvät Tiedostot-sivulta.\nTietokilpailun MM-kisat 2012\nMM-kilpailujen Suomen-osioihin osallistui 16 kilpailijaa Tampereella ja 10 kilpailijaa Turussa. Paras suomalainen oli tuttuun tapaan Tero Kalliolevo, jonka saalis oli 164 pistettä. Jussi Suvanto keräsi 134 pistettä ja Turun-osakilpailun ykkönen Timo Toivonen 126 pistettä. Seuraavina listalta löytyvät Tuomas Tumi ja Sami Luovio 117, Jari-Pekka Vuorela 112, Markku Virtanen 100, ensikertalainen Petri Lundqvist 99, Jari Hakalax 91, Jari Hynninen ja Jorma Lindén 88 sekä Jukka Harju 80 pistettä. Eri osioissa Kalliolevo oli paras historiassa (28), kulttuurissa (27), maailmassa (23), elämäntavassa (21) ja luonnontieteessä (20). Suvanto oli ykkönen viihteessä (24) ja mediassa (22). Toivonen keräsi urheilussa kärkipisteet 25.\nMaailmanmestaruus meni tuttuun tapaan Englantiin mutta mestariksi kruunattiin uusi nimi, Jesse Honey, joka keräsi 186 pistettä. Tero Kalliolevo sijoittui kokonaiskisassa kymmenenneksi, Jussi Suvanto 74:nneksi ja Timo Toivonen 99:nneksi. Tuloksia\nPohjoismaiden mestaruuskilpailut 2012\nTietokilpailun pohjoismaisista mestaruuksista kisailtiin kolmannen kerran 19.-20.5.2012 Kööpenhaminan keskustassa sijaitsevassa Studenterhusetissa. Tero Kalliolevo jatkoi aiempien PM-kisojen voittokulkuaan henkilökohtaisessa ja parien kilpailussa. Edellisen finaalissa hän kukisti jatkokysymyksissä norjalaisen Thomas Kolåsæterin ja jälkimmäisessä hän nappasi Tuomas Tumin kanssa selvän voiton. Joukkuekilpailussa voitto meni Norjaan, kakkossija Viroon ja kolmossija Norjaan suomalaisjoukkueen Poika saunoo (Tero Kalliolevo, Tuomas Tumi, Timo Toivonen, Jari Hakalax) jäätyä alkukilpailussa neljänneksi edellään myös PM-kilpailun ulkopuolella kisaillut ulkopohjoismainen joukkue. Suomella oli paikalla neljä edustajaa. Suurin joukkue oli Norjalla, ja aiemmista PM-kisaosallistujista Viro oli edustettuna kuudella hengellä. Ensimmäistä kertaa oli mukana tanskalaisia ja omissa nimissään kilpailleita färsaarelaisia, ja myös saksalaisilla ja ruotsalaisilla oli delegaatio paikalla. Pisimmän kisamatkan teki yhdysvaltalainen Mark Ryder. Tuloksia\nNorjan avoimet 2012\nNorjan avoimet 2012 kilpailtiin 31. maaliskuuta. Suomen osuus käytiin Tampereella, pääkirjasto Metson Toivonen-salissa Tuomas Tumin vetämänä. Kysymyksiä oli tuttuun tapaan 240 jaettuna kuuteen osioon, ja kahdesta vapaavalintaisesta kilpailumuodosta suomalaiset valitsivat huutoäänestyksellä sen, jossa jaettiin kolmen osion kysymykset kerralla ja pidettiin puolivälissä pieni tauko. Paikalla oli 15 kilpailijaa, ja Esplanadi- ja Mallashovi-juottoloissa suoritetun pistelaskennan jälkeen todettiin Tero Kalliolevon olleen jälleen paras suomalainen mutta vuoden 2011 voitokasta kisaa pienemmällä pistemäärällä (155). Jussi Suvanto päätyi samaan pistemäärään kuin vuotta aiemmin (134), ja Jari-Pekka Vuorela petrasi 114 pisteeseen. Paras Tampereen ulkopuolelta paikalle saapunut oli Timo Toivonen 111 pisteellä, ja vielä Sami Luoviokin ylitti sadan pisteen rajan (105). Aikanaan norjalaisten sivuilla julkaistut maailmanlaajuiset tulokset kertoivat, että Tero Kalliolevo nappasi koko kisan voiton toisena vuonna peräkkäin. Muut kärkisijat menivät Britanniaan Jesse Honeylle (152) ja Olav Bjortomtille (150). Vuonna 2011 kärkikolmikkoon yltäneet Pat Gibson ja Kevin Ashman eivät osallistuneet tällä kertaa. Paras norjalainen oli jälleen neljänneksi sijoittunut Thomas Kolåsæter (148). Suvanto sijoittui 14:nneksi, Vuorela jaetulle 36. sijalle ja Toivonen jaetulle 48. sijalle. Kalliolevo oli paras taide- ja kulttuuri-osiossa, Suvanto viihteessä sekä Toivonen jaetulla ykkössijalla urheilussa. Tulokset: http://www.norgesquizforbund.no/index.php?location=NO2012_res\nTietokilpailun EM-kisat 2011\nSuomi teki tietokilpailun EM-kisoissa 4.-6.11. Belgian Bruggessa historiaa voittamalla maajoukkuekilpailun finaalissa Norjan pisteen erolla. EM-kisojen historian aikana finaalissa olivat siihen asti kohdanneet joka vuosi Englanti ja Belgia, jotka jäivät tällä kertaa sijoille neljä ja kolme. Finaalin ratkaiseva kysymys koski englannin kielen vihjein ja kuvan kera sinivuokkoa, jota kumpikaan joukkue ei onnistunut tunnistamaan, mikä oli hieman noloa. Suomen joukkueessa kilpailivat Jussi Suvanto, Tero Kalliolevo, Tuomas Tumi ja Timo Toivonen.\nHenkilökohtaisessa kilpailussa ei tällä kertaa nähty suomalaisväriä finaalissa. Kilpailun kolme parasta olivat Kevin Ashman, Pat Gibson ja Olav Bjortomt. Suomalaisista parhaiten menestyivät Suvanto (12.) ja Kalliolevo (13.). Parikilpailussa megapari Kevin Ashman ja Pat Gibson vei voiton ennen belgialaista paria Tom Trogh ja Erik Derycke. Kolmanneksi tuli brittipari Bjortomt ja David Stainer. Vapaavalintaisten joukkueiden kilpailussa vei voiton neljättä kertaa peräkkäin Broken Hearts (Bjortomt, Mark Grant, Jesse Honey ja Ian Bayley). Toiseksi tuli norjalais-kroatialais-saksalais-hollantilainen Europalia ja kolmanneksi suomalais-virolainen JFGI (Kalliolevo, Suvanto, Tauno Vahter, Ove Põder). Kilpailujen tulokset löytyvät osoitteesta http://www.eqc2011.be/site/.\nTietokilpailun SM-kisat 2011\nTietokilpailun SM-kisat pidettiin 1.10.2011 Seinäjoella Etelä-Pohjanmaan elinkeinotalossa. Henkilökohtaisen kilpailun kärkikolmikko muodostui kolmesta tamperelaisesta Jussi Suvannon viedessä voiton ennen Tero Kalliolevoa, kun kolmannen sijan saavutti Jari-Pekka Vuorela. Joukkuekilpailun voiton vei tamperelaisista koostunut Kalpea Tympönen, jossa Suvannon ja Vuorelan lisäksi kilpailivat Tuomas Sorto ja Pekka Valtonen. Toisen sijan vei joukkue Turku A (Turku Palaa) ja kolmanneksi tuli raumalais-tamperelais-kouvolalainen Karhukopla. Kilpailusta löytyy lisätietoa, mm. kysymykset ja lisää tuloksia, Seinäjoen Seudun Visailijoiden kotisivuilta: http://www.visailijat.nettisivu.org/\nTietokilpailun MM-kisat 2011\nTietokilpailun MM-kisojen 2011 Suomen osuus pidettiin 4.6.2011 Tampereella, Turussa ja Oulussa. Kansainvälisessä mittakaavassa viime vuoden voittaja Pat Gibson uusi voittonsa selkeällä 10 pisteen erolla Kevin Ashmaniin ja Tero Kalliolevoon. Gibson sai huikeat 186 pistettä 210 mahdollisesta, kun taas Ashman ja Kalliolevo päätyivät tasapisteisiin 176, mutta Ashmanin huonoiten menneen osa-alueen pisteet olivat Kalliolevon huonoimman osa-alueen pisteitä paremmat, joten Ashmanin loppusijoitukseksi tuli toinen ja Kalliolevo jäi pronssille vuoden 2008 tapaan. Muista suomalaisten sijoituksista mainittakoon Suvannon 18. (154 p.) ja Timo Toivosen 160. (116p.).\nNorjan avoimet 2011\nTietokilpailun Norjan avointen Suomen osuus pidettiin 2.4.2011 Tampereella pääkirjasto Metson ns. henkilökunnan salissa 13 kilpailijan voimin ja Tuomas Tumin apuvoimineen suomentamin kysymyksin. Kilpailussa oli edellisen vuoden tapaan 240 kysymystä jaettuna kuuteen aihepiiriin. Suomalaisten kärkikolmikoksi muodostui Tero Kalliolevo 164/240 pistettä, Jussi Suvanto 134 pistettä ja Timo Toivonen 113 pistettä. Kalliolevon tulos riitti loppujen lopuksi koko kilpailun voittoon. Kaksi seuraavaa sijaa menivät Iso-Britanniaan Pat Gibsonille (161 pistettä) ja Kevin Ashmanille (160 pistettä). Norjalaisista parhaiten menestyi Thomas Kolåsæter (156 pistettä).\nTietokilpailun EM-kisat 2010\nTietokilpailun EM-kisoissa Derbyssa saatiin suomalaismenestystä kolmen mitalin muodossa. Tero Kalliolevo sijoittui henkilökohtaisessa kilpailussa hienosti toiseksi. Finaalin formaattia oli muutettu viime vuodesta siten, että oikeasta vastauksesta saa kaksi pistettä yhden sijaan. Tämä mahdollisti muutaman visailijan sijoituksen paranemisen hyvin menneen finaalin ansiosta. Kalliolevon voittokin oli lähellä, sillä voittaja Olav Bjortomt sanoi muuttaneensa yhden vastauksen oikeaksi viimeisellä kierroksella noin 20 sekuntia ennen vastausten keräämistä. Kolmanneksi tuli vuoden 2010 maailmanmestari Pat Gibson moninkertaisen Euroopan ja maailmanmestari Kevin Ashmanin jäädessä neljänneksi.\nParikilpailussa Jussi Suvanto ja Tero Kalliolevo olivat kärjen tuntumassa koko kilpailun ajan. Kilpailun viimeiselle kierrokselle lähdettiin suomalaisparin ja superpari Kevin Ashmanin ja Pat Gibsonin tasatilanteesta. Britit saivat viimeisellä kierroksella parhaat pisteet ja voittivat suomalaisparin kahdella pisteellä. Suomalaisten jälkeen kolmanneksi tulivat David Stainer ja Olav Bjortomt.\nMaajoukkueiden välisen kisan karsinnassa Suomi saavutti vaihtelevien esityksen jälkeen neljännen sijan, mikä tiesi sitä, että välierässä tuli vastaan kivikova Englanti. Suomalaiset aloittivat takkuillen, minkä ansiosta Englanti pääsi tekemään eroa jo alussa. Kilpailun keskivaiheilla Suomi sai hieman kiriä aikaiseksi, mutta Englanti kiristi jälleen loppua kohden ja lopputuloksesksi saatiin vastus huomioon ottaen siedettävä ero 75-55. Pronssiottelussa Suomi sai vastaansa Walesin. Kilpailun keskivaiheen jälkeen Suomen johto oli jo parikymmentä pistettä, mutta pari mokaa ja Walesin hyvät aihevalinnat sekä vastaukset supistivat johtoa huolestuttavasti. Suomi onnistui kuitenkin pitämään johtonsa loppuun asti numeroin 55-51. Kovatasoisessa finaalissa Englanti voitti Belgian 97-74.\nJoukkuekilpailussa Suomea edusti tänä vuonna kilpailijoiden etunimistä muodostettu joukkue TTTJ, joka saavutti kuudennen sijan 65 pisteellä sadasta mahdollisesta. Voiton vei Pat Gibsonista kovan vahvistuksen saanut Milhous Warriors, jossa kilpailivat myös Kevin Ashman, Tim Westcott ja Sean O'Neill. Toiseksi tuli muutaman edellisvuoden voittajajoukkue Broken Hearts, joka menetti pelin viimeisellä kierroksella saaden kolme pistettä vähemmän kuin voittajajoukkue. Kolmanneksi tuli belgialainen Clockwork. EM-kisojen tuloksia löytyy mm. http://www.iqa.be/ -> EC -> 2010 (Derby) ja http://www.eqc2010.com -> Results.\nTietokilpailun SM-kisat 2010\nTurussa tietokilpailun SM-kisojen 2010 henkilökohtaisesta ja joukkuekilpailuista muodostui edellisvuosien tapaan jännitysnäytelmä terävimmän kärjen osalta. Henkilökohtaisessa kilpailussa tamperelainen Tero Kalliolevo julistettiin voittajaksi viimeisen kierroksen kysymykseen liittyneellä tuomaripäätöksellä tasapistetilanteessa niin ikään tamperelaisen, Itä-Suomesta kotoisin olevan Jussi Suvannon kanssa. Kolmanneksi sijoittui oululainen Sakari Jussila. Joukkuekisassa pääosin tamperelaisista (Tero Kalliolevo, Tuomas Tumi, Hannu Seitsalo ja lisäksi Sami Luovio Raumalta) koostunut Bundesigel uusi viimevuotisen voittonsa huolimatta tamperelaisen Kalpean tympösen huikeasta viimeisen kierroksen kiristä, joka kavensi 11 pisteen johdon ainoastaan yhteen pisteeseen. Kolmanneksi tuli helsinkiläinen joukkue Olmit. Tulokset ja kysymykset vastauksineen löytynevät aikanaan Turun tietokilpailuyhdistyksen WWW-sivuilta http://pubmaster.fi\nTietokilpailun maailmanmestaruuskilpailut 2010\nTietokilpailun maailmanmestaruuskilpailujen 2010 Suomen osuus käytiin lauantaina 5.6. Tampereella ja ensimmäistä kertaa myös Oulussa. Suomalaisista parhaiten pärjäsivät Tero Kalliolevo, joka oli 166 pisteellä koko maailman kilpailijoista neljänneksi paras, Jussi Suvanto (134p., 26.) ja Jari-Pekka Vuorela (108p., 89.). Maailmanmestariksi selviytyi Englannin Pat Gibson uudella piste-ennätyksellä 180. Toiseksi tuli moninkertainen maailmanmestari Kevin Ashman 169 pisteellä ennen Belgian Ronny Swiggersiä, joka sai Ashmanin kanssa saman pistemäärän, mutta sai huonommat pisteet heikoiten menneellä kysymysosa-alueella. Tulokset, kysymykset\nPohjoismaiden mestaruuskilpailut 2010\nTietokilpailun pohjoismaiden mestaruuskilpailut pidettiin 22.-23.5.2010 Turussa Linnasmäen kongressikeskuksessa. Niin henkilökohtaisen, pari- kuin joukkuekilpailunkin voitto jäi Suomeen. Henkilökohtaisen kisan voiton vei Tero Kalliolevo ja toiseksi ja kolmanneksi tulivat norjalaiset Tore Dahl ja Harald Aastorp. Parikilpailussa Suomen pari Tero Kalliolevo-Tuomas Tumi nappasi voiton ennen norjalaisia pareja Tore Dahl-Ole Martin Halck ja Knut Heggland-Lars Heggland. Joukkuekilpailu ratkesi tamperelaisen Bundesigel-joukkueen (Tero Kalliolevo, Tuomas Tumi, Jari-Pekka Vuorela, Jari Hynninen) voittoon vasta viimeisen kierroksen onnistuneella suorituksella. Tässäkin kilpailussa norjalaiset veivät muut mitalisijat, kun toiseksi tuli joukkue Tryggve Grans skiskole (Sigve Sørland, Harald Aastorp, Stig Sanner ja Lars Heggland) ja kolmanneksi The owls are not what they seem (Tore Dahl, Jon Strøm, Thomas Kolåsæter ja Knut Heggland). Pohjoismaista Tanskalla, Ruotsilla ja Islannilla ei ollut yhtään osallistujia kilpailuissa. Tulokset\nNorjan avoimet pidettiin 6.3.2010 toisen kerran ja suomalaiset osallistuivat tänä vuonna ensi kertaa. Metson luentosali 2:ssa kilpaili 15 suomalaista tietäjää Tuomas Tumin suomentamin kysymyksin, joita oli yhteensä 240 jaettuna kuuteen aihealueeseen. Suomalaisten kärkikolmikoksi muodostui Tero Kalliolevo 179 pistettä, Jari-Pekka Vuorela 140p. ja Timo Toivonen 137p. Kalliolevo sijoittui koko kilpailussa toiseksi häviten Irlannin Pat Gibsonille viisi pistettä. Vuorela tuli 37:nneksi ja Toivonen 47:nneksi. Norjalainen Thomas Kolåsaeter oli kolmas 176 pisteellä. Tulokset, kysymykset ja vastaukset\nTietokilpailun EM-kisat 2009\nTietokilpailun EM-kisat pidettiin 6.11.-8.11. Hollannin Dordrechtissa. Britit olivat vedossa ja tyhjensivät pöydän palkinnoista voittaen kaikki viralliset ja ainakin suurimman osan epävirallisista kilpailuista. Henkilökohtaisessa kisassa voiton vei jo viidettä kertaa Kevin Ashman, jota säestivät Olav Bjortomt ja Pat Gibson. Suomalaisista selvisi alkukilpailun jälkeen kymmenen parhaan finaaliin Tero Kalliolevo, joka tuli lopulta seitsemänneksi. Jussi Suvanto jäi finaalipaikasta harmittavasti pisteen verran ja jäi jaetulle 11. sijalle.\nParikilpailussa voiton vei pari Olav Bjortomt-David Stainer voittaen tie-breakissa parin Ian Bayley-Pat Gibson. Kolmanneksi tuli parivaljakko Kevin Ashman-Mark Bytheway. Suomalaisista parhaiten menestyi neljänneksi tullut pari Jussi Suvanto-Tero Kalliolevo.\nJoukkuekilpailussa voiton vei brittiläinen Broken Hearts, jossa kilpailivat Olav Bjortomt, Ian Bayley, David Stainer ja Mark Grant. Suomalaisvirolainen JFGI tuli hienosti toiseksi kokoonpanolla Jussi Suvanto, Tero Kalliolevo, Ove Põder ja Tauno Vahter. Kolmannelle sijalle tuli belgialais-englantilais-norjalainen Vatican City.\nMaajoukkueiden välisessä alkukarsinnassa Suomi jäi harmittavasti viidenneksi, mikä tiesi korkeintaan viidettä sijaa kokonaiskilpailussa jatkomenestyksestä riippumatta. Suomi tulikin lopulta viidenneksi voittaen selvästi Saksan ja tasaisen suorituksen ansiosta viimeisessä sijoitusottelussa Walesin. Englanti löi Belgian melko tiukan kamppailun jälkeen finaaliottelussa ja pronssia sai Norja, joka voitti Alankomaiden joukkueen. EM-kisojen tulokset löytyvät mm. belgialaisilta sivuilta www.iqa.be. Suomen ja Saksan maajoukkueiden välisen kilpailun neljää, yhteensä n. 25 minuutin pituista videosyötettä voi katsella täältä: http://www.qmania.de/eqc-2009.php tai suoraan Youtubessa hakusanalla 'EQC 2009'.\nTietokilpailun MM-kisat 2009\nMM-kilpailut pidettiin 6.6.2009 Tampereen pääkirjasto Metsossa. Suomalaisista neljä parasta olivat 1) Tero Kalliolevo (156p.), 2) Jussi Suvanto (138p.), 3) Tuomas Tumi (112p.) ja 4) Jari-Pekka Vuorela (110p.). Kalliolevo sijoittui koko maailman tuloksissa sijalle seitsemän häviten 21 pistettä voittajalle, Iso-Britannian Kevin Ashmanille (177p.). Viime vuoden toisen sijansa uusi kolme pistettä Ashmanille hävinnyt Belgian Ronny Swiggers (174p). Viime vuoden mestari Mark Bytheway tuli kolmanneksi (166p.) kilpailtuaan ensimmäistä kertaa pitkällisen sairauden vaatiman hoitojakson jälkeen. Naisista paras oli jälleen Kroatian Dorjana Sirola, joka tuli 22. sijalle keräten 135p. Suomalaisista maailman listalla sadan joukkoon pääsivät myös Suvanto (21.), Tumi (74.) ja Vuorela (83.). Suomen osuuden tulokset, Maailman tulokset Top 200, Maailman tulokset 201->\nTietokilpailun EM-kisat 2008\nTietokilpailun EM-kisat 2008 käytiin Oslossa 30.10.-2.11.2008. Tiukassa visailurupeamassa henkilökohtaisen mestaruuden valloitti niin 100 kysymyksen alkukilpailussa kuin 20 kysymyksen finaalissa eniten pisteitä kerännyt Kevin Ashman, joka viime vuoden vastaavaa kilpailua lukuun ottamatta on voittanut muut neljä jaossa ollutta henkilökohtaista Euroopan mestaruutta. Toiseksi tuli Pat Gibson ja kolmanneksi Olav Bjortomt, joten Englanti vei kaikki mitalisijat. Parhaina suomalaisina Jussi Suvanto ja Tero Kalliolevo olivat jaetulla viidennellä sijalla jääden kolmannesta sijasta vain kolme pistettä.\nParikilpailussa kolme parasta paria olivat Albert November ja Ronny Swiggers Belgiasta, David Stainer ja Olav Bjortomt Englannista sekä Kevin Ashman ja Mark Bytheway niin ikään Englannista. Suomalaisista Tero Kalliolevo ja Jussi Suvanto olivat varsinaisen kilpailun jälkeen jaetulla kolmannella sijalla, mutta joutuivat taipumaan tie-breakissa Kevin Ashmanille, joka vastasi kysymyksiin yksin, koska Bythewayta ei tavoitettu kilpailua varten.\nMaajoukkueiden välisessä kilpailussa finaaliin selvisivät Englanti ja Belgia. Englanti johti noin 30 pisteellä kilpailua, kunnes Belgia alkoi kiriä. Kisa ratkesi viimeisessä kysymyksessä, jossa kysyttiin norjalaisen mytologian Ratatosk-oravaa, jonka belgialaiset tiesivät. Suomi sijoittui hienosti kolmanneksi lyömällä kolmimiehisenäkin Norjan pronssikilpailussa. Välierissä maajoukkuekilpailua aikaisempinakin vuonna hallinneet Englanti ja Belgia löivät vastaavasti Norjan ja Suomen selvästi.\nJoukkuekilpailussa kolmen parhaan joukkoon selvisivät voittajajoukkue Broken Hearts ja kakkonen It's Grim Oop North Englannista sekä kolmanneksi Suomen ja Viron sekajoukkue JFGI, jossa kilpailivat Jussi Suvanto, Tero Kalliolevo sekä virolaiset Tauno Vahter ja Ove Põder. Kolmas sija ratkesi jännittävän tie-breakin jälkeen, kun JFGI tiesi espanjalaista härkätaisteilijaa koskeneen kysymyksen ja englantilainen Milhous Warriors ei. Kalliolevo ja Suvanto saivat hyvitystä parikilpailun tie-breakin häviölleen, sillä Milhous Warriorsin väreissä kilpailivat niin Ashman kuin Bytheway. Lisätietoja, kuvia ja tuloksia kilpailuviikonlopusta löytyy Norjan tietokilpailusivuilta: http://www.norgesquizforbund.no/\nTietokilpailun SM-kisat 2008\nTietokilpailun SM-kisoissa Tampereella 6.9.2008 tuplamestariksi kruunattiin Jussi Suvanto. Jussi voitti henkilökohtaisessa kilpailussa Tero Kalliolevon tiukan taistelun jälkeen, nimittäin molemmat olivat tasapisteissä (59p./91p.) varsinaisen kilpailun jälkeen, mutta Jussin verrokkikysymysten laadukkaammat vastaukset takasivat hänelle voiton. Kolmanneksi tuli Tuomas Tumi (53p.). Tulokset ja kysymykset henkilökohtaisesta ja joukkuevisasta.\nJoukkuekisan voiton vei tamperelaisista koostunut joukkue KVG (42p./61p.), joka kilpaili koostumuksessa Jussi Suvanto, Hannu Seitsalo, Tuomas Sorto ja Ari Helminen. Toiseksi tuli niin ikään tamperelaisista koostunut Bundesigel (40p.), joka kilpaili koostumuksessa Tero Kalliolevo, Tuomas Tumi, Jari Hynninen ja Pertti Alanen. Kolmanneksi tuli helsinkiläinen Ukulit (32p.), joka kilpaili kolmen miehen voimin (Teddy von Bonsdorff, Esko Puranen ja Arto Sahamies).\nTietokilpailun MM-kisat 2008\nMM-kilpailut pidettiin 7.6.2008 Tampereen pääkirjasto Metsossa. Suomalaisista kuuden parhaan kärjeksi muodostui 1) Tero Kalliolevo (170p.), 2) Jussi Suvanto (137p.), 3) Tuomas Tumi (123p.), 4) Jari-Pekka Vuorela (118p.), 5) Erkki Männikkö (103p.) ja 6) Jussi Savela (98p.). Kalliolevo sijoittui koko maailman tuloksissa hienosti sijalle kolme häviten kolme pistettä Iso-Britannian Mark Bythewaylle ja kaksi pistettä Belgian Ronny Swiggersille. Viime vuoden kakkonen ja useita MM- ja EM-voittoja saavuttanut Kevin Ashman oli neljäs (167p.) ja viime vuoden maailmanmestari Irlannin Pat Gibson viides (165p.). Kuudes oli viime vuoden Euroopan mestari Nico Pattyn (163p.). Naisista paras oli kymmenenneksi tullut Kroatian Dorjana Sirola (150p.). Suomalaisista maailman listalla sadan joukkoon pääsivät lisäksi Suvanto (37.), Tumi (60.) ja Vuorela (75.). Suomen tulokset, Maailman tulokset\nTurku Open -visa\n17.5. pidettiin Turun Kupittaan paviljongissa Turku Open. Kolme parasta joukkuetta olivat Bundesigel (Tampere), Jukolan veljekset (Oulu) ja Pressi (Tampere). Paras turkulainen joukkue oli neljänneksi tullut 100-pistepirkko. Tulokset\nTallinnan pohjoismaiden mestaruuskisat\n10.5. Ensimmäisen kerran järjestetyt tietokilpailun Pohjoismaiden mestaruuskilpailut keräsivät visailijoita Virosta, Norjasta, Suomesta ja Iso-Britanniasta. Suomalaismenestys oli huikea, sillä suomalaiset voittivat kaikki kolme kilpailua: henkilökohtaisen (Tero Kalliolevo), parikilpailun (Tero Kalliolevo ja Jussi Suvanto) sekä joukkuekilpailun tamperelaisista koostuneella joukkueella (Tero Kalliolevo, Jussi Suvanto, Tuomas Tumi ja Jari-Pekka Vuorela). Kilpailun tulokset ja vironkieliset kysymykset löytyvät osoitteesta http://kilb.ee.\nOulun avoimet tietomestaruuskilpailut\n15.3. Toista kertaa järjestetyt Oulun Avoimet tietomestaruuskilpailut voitti viime vuoden hopeamitalisti Tero Kalliolevo Tampereelta. Paras Oulun tietokilipailuyhistyksen jäsen oli toiseksi sijoittunut Erkki Männikkö, joka paransi sijoitustaan viime vuodesta kahdella pykälällä. Kolmanneksi sijoittui Timo Pappinen, joka oli vuosi sitten kuudes. Viime vuoden pronssimitalisti Jari Hynninen jäi tällä kertaa neljänneksi. Vaikeat kysymykset teki viime vuoden voittaja Tuomas Tumi. Tulokset\nTietokilpailun EM-kilpailut käyty Blackpoolissa\n11.11. Suomea edusti Blackpoolissa kolmihenkinen joukkue (Jussi Suvanto, Tero Kalliolevo ja Tuomas Tumi). Henkilökohtaisessa kilpailussa parhaat suoritukset olivat virallisen järjestelmän mukaiset 9. (Suvanto) ja 10. (Kalliolevo) sija. Henkilökohtaisen kilpailun pistejärjestelmän mukaan Suvanto oli 7. ja Kalliolevo 14. Voiton henkilökohtaisessa kisassa vei Belgian Nico Pattyn. Parikilpailussa elettiin suomalaisittain jännittäviä hetkiä loppuun asti, koska pari Suvanto-Kalliolevo oli ollut koko kisan ajan kolmen parhaan joukossa. Lopulta sijoitukseksi tuli hienosti jaettu toinen sija. Voiton vei belgialaispari Eric Derycke-Tom Trogh. Maajoukkueiden välisessä kilpailussa Suomen vajaalukuinen miehistö taisteli ensin karsinnassa hienosti kolmannen sijan, välierässä taipui Englannille, mutta finaalissa jälleen taisteli Norjaa vastaan lopputuloksena jaettu kolmas sija lisäkysymystenkin jälkeen. Maajoukkuekilpailun voiton vei Englanti lyöden finaalissa Belgian. Tuloksia_1, tuloksia_2\nTartto parempi Naapurivisassa Tampereella\n20.10. Tampereella käyty toinen naapurivisa Tampereen ja Tarton välillä päättyi vieraiden voittoon pistein 274-251. Kisan kärkijoukkue tarttolainen Liivimaa Mälu oli omaa luokkaansa keräten 101 pistettä. Seuraavaksi parhaat yksittäiset joukkueet olivat tamperelaiset Kalpea tympönen ja Juhola, jotka keräsivät molemmat 92 pistettä. Kysymykset, tulokset, joukkueet.\nJoensuun kaupunkien välisen visan voitto Ouluun\n13.10. Joensuussa käyty kovatasoinen kahdeksan joukkueen ja kolmen kaupungin välinen visa päättyi oululaisen Jukolan veljekset -joukkueen niukkaan voittoon ennen joensuulaisia Itäisen Turhan Tietäjät I ja II -joukkueita. Suomen Tietokilpailuyhdistyksen Tampereelta Joensuuhun vierailulle lähtenyt kahden hengen joukkue sijoittui jaetulle neljännelle sijalle. Lisätietoa\nUrheiluvisamaaottelun voitto jäi Viroon\n29.9. Viro voitti Tartossa käydyssä urheiluvisamaaottelussa Suomen pistein 332,5-319. Lisätietoja kilpailusta löytyy Suomen Urheilutietäjien kotisivuilta http://www.sci.fi/~sut/.\nTietokilpailun MM-kisojen 2007 Suomen osuus\n2.6. pidettiin Tampereella pääkirjasto Metson luentosalissa 1 tietokilpailun MM-kisojen Suomen osuus. Suomen osuuden kolme parasta olivat Tero Kalliolevo 141, Jussi Suvanto 140 ja Erkki Männikkö 119 pistettä. Maailmanlaajuisesti kolme parasta olivat Pat Gibson Iso-Britannia / Irlanti 179, Kevin Ashman Iso-Britannia 176 ja Mark Bytheway 171 pistettä. Suomalaisista Kalliolevo oli 15. ja Jussi Suvanto 16. maailmanlaajuisissa tuloksissa. Koko maailman tulokset Suomen osuuden tulokset Suomen osuuden kysymyskohtaiset pisteet\nTampere-Turku-Oulu kaupunkiottelun voitto Tampereelle\n20.5. Tampereella panimoravintola Plevnassa pidetyn kisan voittoon ylsi joukkue Bundesigel Tampereelta pisteillä 48/60. Lopussa kisa meni tiukaksi ja toiseksi tulleen tamperelaisen 4-H:n saldoksi tuli 45,5 pistettä. Oululainen Jukolan veljekset selviytyi puolen pisteen eron turvin kolmanneksi. Yhteiskilpailussa Tampere otti voiton, Oulu oli toinen ja Turku jäi kolmanneksi. Kilpailussa oli yhteensä mukavat 24 joukkuetta, joista 11 Turusta, neljä Oulusta ja yhdeksän Tampereelta. Alustavien suunnitelmien mukaan kilpailu järjestetään seuraavan kerran Turussa ennalta määräämättömänä ajankohtana.\n1. Bundesigel Tampere 48\nTero Kalliolevo, Tuomas Tumi, Pertti Alanen, Jari Hynninen\n2. 4-H Tampere 45½\nJaakko Myöhänen, Hannu Seitsalo, Jussi Suvanto, Ari Helminen\n3. Jukolan Veljekset Oulu 37½\nEero Ylitalo, Timo Pappinen, Juhani Salonen, Simeoni Sakari Jussila\n4. Pressi Tampere 37\n4. Kalpea Tympönen Tampere 37\n6. Takuulla Tampere 34½\n7. Tampereen Palo 2007 Turku 33½\n8. Augiaan Talli Turku 33\n9. Aitoon Kirkastusjuhlat 1. Tampere 32\n10. Pilsnerot Turku 31½\n11. Mamas & Papas Tampere 30\n12. TVO/Lanaajat Turku 27½\n12. Kaleva Oulu 27½\n14. SRK Oulu 26½\n15. Viihdyn Kiteellä Turku 23\n15. Vesaiset Oulu 23\n17. Cool Turku 22\n18. Naantalin Juusto ja Rekkapesu Turku 21½\n19. Maantiekiitäjät Turku 21\n20. TVO/Das Boot Turku 20\n21. Aitoon Kirkastusjuhlat 2. Tampere 17\n22. Blanko Turku 15\n23. Pusikosta pilkistää Bronto Turku 14½\n24. Taimin Tyttäret Tampere 14\nUrheilutiedon mestaruus Turkuun\n14.4. pidetyissä urheilutiedon SM-kisoissa kirkkain mitali meni Jari Hakalaxille Turkuun. Toiseksi tuli Tuomas Tumi Tampereelta ja kolmanneksi Harri Honkala Forssasta. Lisätietoja http://www.sci.fi/~sut/\nOulun avoimissa kolmoisvoitto Tampereelle\n24.3. pidettyjen ensimmäisten Oulun avointen tietomestaruuskilpailujen kolme ensimmäistä sijaa menivät Tampereelle. Tasokkaiden kysymysten sävyttämässä kilpailussa vei voiton Tuomas Tumi saaden 66 pistettä 100:sta mahdollisesta. Toiseksi tuli Tero Kalliolevo (64,25 p.) ja kolmas oli Jari Hynninen (57,75 p.). Oululaisista parhaiten tieteli Erkki Männikkö (51,5 p.), jolle hävisi niukasti pisteellä Oulunsalosta kotoisin oleva Eero Ylitalo. Tulokset ja kysymykset vastauksineen ovat kokonaisuudessaan Oulun tietokilipailuyhistyksen sivulla.\nTietokilpailun EM-kisat käyty Pariisissa\nTietokilpailun EM-kisat Pariisissa 1.12.-3.12.2006 päättyivät pääosin Englannin ja Belgian juhliin. Henkilökohtaisen kilpailun voiton vei edellisvuosien tapaan Englannin Kevin Ashman, jota säestivät Mark Bytheway samasta maasta ja Belgian Lieven van den Brande. Paras suomalainen oli Jussi Suvanto sijoittuen kovassa seurassa hienosti seitsemänneksi. Kilpailussa oli käytössä kaksi erilaista kilpailijoiden keskinäisen sijoituksen määräävää systeemiä, normaali pistelaskusysteemi sekä ns. pöytäsysteemi, jossa kaksi kuusihenkisen pöydän yhdellä kilpailukierroksella eniten pisteitä saanutta etenivät pöytäjärjestyksessä ja vastaavasti kaksi huonointa pakittivat. Keskimmäisille sijoituksille päässeet vaihtoivat horisontaalitasossa pöytää (pöytiä oli kaksi riviä, ns. A- ja B-pöydät). Kilpailijoiden lopullinen sijoitus määräytyi sen mukaan, että monennessako pöydässä he olivat viimeisellä kierroksella ja monenneksiko paras tulos heillä oli viimeisellä kierroksella pöydän kilpailijoista.\nParikilpailussa voiton veivät Belgian pari Marc van Sprengel ja Paul Arts. Suomalaisista parhaiten pärjäsi pari Jussi Suvanto - Tero Kalliolevo ollen lopullisissa tuloksissa yhdeksäs. Joukkuekilpailun finaalissa Belgia päihitti Englannin ja Norja kiri ehkä hieman yllättäen pronssille. Suomen joukkue (Jussi Suvanto, Tero Kalliolevo, Tuomas Tumi, Kauko Putikka) jäi lopulta seitsemänneksi häviten välierissä Virolle niukasti 48-45 ja voittaen sijoitusottelussa Liettuan 59-37. Yksi voitto suomalaisille sentään viikonlopun kilpailuissa kirjattiin, nimittäin englantilaistyylisen, bingon säännöillä kilpaillun pubivisan voitto meni suomalais-hollantilaiselle kokoonpanolle.\nTampereen joukkue vei voiton Oulun visailussa 7.10.2006\nOulun Katrilli-ravintolassa käyty tietokilpailu päättyi tamperelaisen Juholan (41 p.) niukkaan voittoon ennen oululaista Jukolan veljekset (40 p.) ja Iin kunnan alueelta kotoisin olevaa Srk:ta (38 p.). Kilpailuun osallistui yhteensä seitsemän joukkuetta, joista neljä tuli Oulusta ja yksi Tampereelta, Iistä sekä Kokkolasta. Kilpailu koostui julkisuuden henkilöiden kuvien tunnistusosiosta sekä kolmesta erityyppisiä ja eri tavalla pistetytettäviä kysymyksiä sisältäneistä osioista. Mukaan kuului niin vihjekysymyksiä kuin tuplaus- ja tuplapistekysymyksiä sekä vaihtoehtokysymyksiä. Voitokkaassa Juholan joukkueessa kilpailivat Jari Hynninen, Tero Kalliolevo, Kauko Putikka ja Tuomas Tumi.\n© 2019 Suomen Tietokilpailuyhdistys ry


Virka-apulaisrehtori, Uomarinteen koulu | Oikotie Työpaikat\nVirka-apulaisrehtori, Uomarinteen koulu\nHaemme virka-apulaisrehtoria (virka, kokonaistyöaika) vakinaiseen palvelussuhteeseen Uomarinteen kouluun.\nVirka-apulaisrehtori toimii rehtorin työparina ja johtaa osaltaan koulun toimintaa kaupunkistrategisten tavoitteiden mukaisesti. Hän johtaa yhdessä rehtorin kanssa koulun pedagogista toimintaa. Virka-apulaisrehtori osallistuu henkilöstöjohtamiseen yhteistyössä rehtorin kanssa ja toimii osan henkilöstön esihenkilönä jaetun johtajuuden mukaisesti. Virka-apulaisrehtorilta edellytetään taitoa johtaa omien vastuualueidensa prosesseja itsenäisesti yhteistyössä rehtoritiimin, johtoryhmän ja yhteisöllisen hyvinvointiryhmän kanssa.\nMyyrmäessä hyvien kulkuyhteyksien varrella sijaitseva Uomarinteen alakoulu noni 650 oppilaan ja 70 aikuisen oppiva yhteisö. Koulumme on monimuotoinen oppimiskeskus, jossa on yleisopetuksen lisäksi myös ruotsin kielikylpy-, erityis- ja valmistavaa opetusta. Koulumme uudisrakentaminen on mahdollistanut uuden opetussuunnitelman mukaisen opetuksen ja oppimisen ajanmukaisissa tiloissa.\nEdellytämme taitavaa pedagogisen johtamisen osaamista. Arvostamme lämmintä ja välittävää otetta oppilaisiin, järjestelmällisyyttä, sekä kokemusta monikulttuurisesta koulusta. Luemme eduksi kokemuksen vammaisopetuksesta.\nvs. Aluepäällikkö Johanna Honkanen, johanna.honkanen@vantaa.fi, 040 5455 072


“miten olla miljonääri GTA 5 kuinka paljon rahaa auntie yo yo voittaa” – How to Be a Millionaire\n“miten olla miljonääri GTA 5 kuinka paljon rahaa auntie yo yo voittaa”\nTässä sinun ei tarvitse pyörittää liidiautomaatteja ja muita härpäkkeitä, joita affiliate-automaattien ylläpitäminen edellyttää. Sinun ei myöskään tarvitse tuottaa koko aikaa jotain eri puolelle internettiä erilaista sisältöä (joskin sellaisiakin työpaikkoja meillä on tarjolla).\nAnkarimman protestoinnin kohteeksi ovat joutuneet Fortumin optiot. Optioiden varhaisvuosilta moni muistaa Hartwallin optio-ohjelman, joka jakoi kaiken yhdelle ihmiselle, silloiselle toimitusjohtajalle Jussi Länsiölle.\nKun käyt kaupassa, liikut julkisilla, mitä ikinä teetkin, älä pese käsiäsi mennessäsi syömään. Kun syöt, käytä käsiäsi syömiseen, jotta mahdollistat pöpöjen tarttumisen ja sairastumisesi. Sotke sormesi ruokaan ja nuole sormesi puhtaaksi ruokailun päätteeksi, sillä saat olla melkoinen superihminen, jos et tuosta tuu sairaaksi.\nPay Per Click –mainostaminen tarkoittaa sitä, että sijoitat blogiisi mainoksia, ja mainostaja maksaa sinulle aina tietyn summan, kun blogisi kävijä klikkaa sivuillasi sijaitsevaa mainosta. Usein yhdestä klikkauksesta maksetaan muutama sentti, mutta jos kävijöitä on kuukaudessa kaksi miljoonaa kuten Blondinbellalla, summat voivat olla todella isoja.\nTämä keino on samankaltainen edelliseen verrattuna, sillä linkkien myyminen on hyvin samankaltaista mainostilan myynnin kanssa. Jos sinulla on hienoja artikkeleita ja kohtuullisen kävijämäärän sisältävä nettisivusto, voit – usko pois – myydä linkkejä sivullesi toisille nettisivuille (tämä on kylläkin vastoin Googlen säännöksiä). Tällä keinolla voit ansaita monin eri tavoin, tässä merkittävimmät:\nOHMYGOSSIP – Mitä hän todella ajattelee sinusta? Onko hän oikeasti https://youtu.be/P0rkPqdibV8 kuin miltä ensisilmäyksellä näyttää? Ennen kuin rakastut lopullisesti, katso mitä sinun kohteestasi kertoo hänen horoskooppinsa. Esitämme teille jokaisen horoskooppimerkin…


20.07.2016 klo 20:37\nSuomessa käy vuosittain tuhansia prostituoituja. Joukossa on sekä naisia, miehiä että transsukupuolisia.\nSeksin hinta laskee, jos ajat ovat huonot. Tällä hetkellä puolen tunnin ”paketin” voi saada noin 60 eurolla.\nSeksityöläiset tulevat usein Itä-Euroopasta, Afrikasta ja Aasian maista. Joukossa on myös suomalaisia.\nHuono taloudellinen tilanne vaikuttaa prostituutioon. Silloin myös seksin hinta tulee alaspäin. PASI LIESIMAA\nArvioiden mukaan Suomessa kävisi vuosittain noin 8 000 prostituoitua. Tarkkaa lukua on vaikea määrittää, sillä moni seksityöläinen ei ole Suomessa koko aikaa.\nMonella on kotimaa ja perhe muualla Euroopassa, esimerkiksi Italiassa tai Espanjassa. Suomessa käydään vain töissä, muutamia viikkoja tai kuukausia kerrallaan.\n– Ala on ollut jo useamman vuoden ajan todella liikkuva, ihmiset liikkuvat maasta ja kaupungista toiseen, toteaa seksityöläisten etuja ajavan Pro-tukipisteen toiminnanjohtaja Jaana Kauppinen.\nPro-tukipisteen asiakkaana käy vuosittain pari tuhatta prostituoitua. Suurin osa on naisia: tukipisteen noin 10 000 vuosittaisesta kontaktista noin 5 prosenttia on miesprostituoituja ja 2 prosenttia transsukupuolisia prostituoituja.\n– Suomessa prostituutiota pidetään perinteisesti naisten alana. Miehiä ja transsukupuolisia on varmasti enemmän kuin tiedämme, Kauppinen toteaa.\nSeksistä maksetut hinnat ovat tulleet viime vuosina alaspäin.\nPoliisin arvion mukaan netin kautta hankittu seksiseura ilman erikoisuuksia maksaa Suomessa tällä hetkellä noin 80–120 euroa puolelta tunnilta. Kadulta ostettuna hinta voi olla kalliimpi. Jos tapaamiseen kuuluu joitain erikoisuuksia, hinta on korkeampi.\n– Halvalla saa, kun on huonot ajat. Puoli tuntia voi saada jopa 60 eurolla, sanoo Helsingin poliisin rikosylikomisario Kenneth Eriksson.\n– Se tuo heille jo perusrahan, kun vakioasiakkaat käyvät kerran viikossa. Kaikki muu on kermaa päälle, Eriksson sanoo.\nSuomessa eniten prostituoituja on Helsingissä. Netti-ilmoituksien määrästä päätellen Helsingissä työskentelee koko ajan noin 200–300 seksityöläistä.\nMiesprostituoitujen joukossa kansalaisuuksia on useita. Transsukupuolisia seksityöläisiä Helsingissä on esimerkiksi Malesiasta ja Etelä-Amerikasta.\nSuomalaiset prostituoidut tarjoavat palveluitaan lähinnä nettisivustojen kautta. Kantasuomalaisia on Erikssonin mukaan alalla ”jonkin verran”.\n– Välillä on näitä opiskelutyttöjä, jotka tienaavat rahaa tällä toiminnalla, Eriksson sanoo esimerkkinä.\nErikssonin mukaan varsinainen paritus on muuttunut Suomessa EU-aikana. Toimintaa johdetaan ulkomailta käsin, eikä niin sanottuja prostituoituja vahtivia ”kaappi-Igoreita” enää ole. Läheskään kaikilla Suomeen tulevilla prostituoiduilla ei ole enää parittajaa.\n– Tänä päivänä toiminta on aika vahvasti sellaista, että joku järjestää asunnot, tekee netti-ilmoitukset ja vastaa puhelimeen. Moni tulee tällaisen firman alaisuudessa Suomeen, mutta irrottautuu siitä, kun huomaa pärjäävänsä ilmankin. Firmat ottavat yleensä joitain kymmeniä prosentteja prostituoidun maksuista, Eriksson selittää.\nPoikkeuksia kuitenkin on. Eriksson kertoo esimerkiksi romanialaisten ”erikoisuuden” olevan se, että poikaystävä parittaa tyttöystäväänsä.\n– Meidän mielestämme tämä on paritusta, heidän mielestään taas normaalia toimintaa.


Anneli Hongelin: Asikkalan Anianpellon Laakkalat 1539-2001.\nKotkaset, Oy Kotkan Kirjapaino Ab, Hamina 2001.\nJakamaton Anianpellon Laakkala, talo N:o 4, sijaitsi Hämeessä, Asikkalan pitäjässä, Anianpellon kylässä, Päijänteen ja Vesijärven välisellä kannaksella, nykyisestä Vääksyn kanavasta itään. Tila rajoittui Vesijärveen, mutta erillinen tontti oli myös Päijänteen puoleisella rannalla, kyläyhteisössä, jossa talon päärakennuskin lienee aina sijainnut. Isojaossa vuonna 1798 syntyivät tilat Iso-Laakkala ja Vähä-Laakkala.\nNäin selvittää Anneli Hongelin sukunsa asuintila Laakkalaa. Kirjan paikallishistoriaosuuden avulla lukijalle valottuu elävästi mennyt aika. Juuri tämä on monelle sukututkijalle haaste. Löytääkö asioita, jotka ovat olleet menneiden polvien arkea ja juhlaa. Mitä me sitten tänä päivänä voimme tavoittaa; kirkot, markkinapaikat, pellot, talot, museot esineineen... Paljon löytyy, kun etsii ja niin on Anneli Hongeliin tehnyt. Aika tulee eläväksi, lukija ohjataan oikeaan tunnelmaan. Hauska pieni yksityiskohta on sukutaulujen rinnalla kulkeva Suomen kartta, josta ilmenee mitä hallinnollista aikaa kulloinkin on eletty. Loistava oivallus.\nSukutaulut alkavat talonpoika Tuomas Olavinpojasta, Laakkalan isännästä. Hän syntyi noin 1571 Asikkalassa. Suomen kartta kertoo, että elettiin Ruotsin vallan alla ja Täyssinän rauha tehtiin Tuomaksen ollessa jo naimaiässä. Vaimo on jäänyt unhoon, mutta poikia oli kaksi Lauri ja Matti. Laurista suku jatkui. Vaimoa ei vieläkään tunneta, poikia oli kolme Pekka, Risto ja Sipi. Laurin elinaikana eletään edelleen Ruotsin vallan alla ja tehdään Stolbovan rauha.\nNäin jatketaan ja monen polven kautta tulemme Juho Väinö Laakkalaan, Laakkalan tilan viimeiseen tilaa viljelevään isäntään. Hän syntyi 1895 ja kuoli 1973. Väinö Laakkalan elämän ei ollut mutkatonta. Torstai-iltapäivänä 31.5.1928, syttyi tulipalo Asikkalan Anianpellon kylässä,joka aiheutti siellä suuria taloudellisia vahinkoja.\nLahtelainen paikallislehti: Tilanomistaja Kedon talosta paloivat molemmat asuinrakennukset sekä kaikki ulkorakennukset... vahingot lienevät n. yksi miljoona markkaa. Samoin paloi maanviljelijä J(Laakkalan talon päärakennus ja suuri osa irtaimistoa. Vahingot arviolta n. 200.000 markkaa...\nUusi päärakennus valmistui seuraavana vuonna. Kunta tarvitsi kuitenkin asutukselle lisätilaa ja Laakkalan maat myytiin vähin erin tähän tarkoitukseen. Suvun hallussa on enää päärakennus ja Päijänteeseen laskeutuva pihapiiri.\nKirja on koottu erittäin selkeällä otteella. Lähteet on mainittu tarkoin. Henkilöhakemisto on kohdallaan. Kuvamateriaalin hankinnassa on nähty myös vaivaa. Anneli Hongelinin puoliso Johan Hongelin on valokuvannut vanhaa Asikkalaa kauniisti. Kuvamateriaali on kauttaaltaan hyvin elävää ja asiaa kuvaavaa.\nSukutaulut on tehty atk-ohjelmalla, mikä onkin sukututkijan hyvä apuväline. Varsinaisten sukutaulujen lisäksi saadaan helppolukuisia kaavioita aikaan. Kuten tässäkin kirjassa. Ainoa asia mihin haluaisin kiinnittää huomiota on taulujen henkilöhistoria. Se olisi voitu muokata luettavampaan muotoon. "Pötkö" ilman kappalejakoja tappaa lukuhalut.\nAnneli Hongelin lopettaa kirjansa kauniisti:\nTuuli menee etelään ja kiertää pohjoiseen, kiertää yhä kiertämistään,\nAnneli Hongelin päättää 25 vuotisen urakkansa ja jättää kirjan lukijoille. Me sukututkijat tiedämme, ettei työ kuitenkaan pääty.


Stern sanoo aliarvioineensa ilmastonmuutosta – Satu Hassi\nStern sanoo aliarvioineensa ilmastonmuutosta\n21 huhtikuun, 2008Blogi0 kommenttia\nInternational Herald Tribunessa vinoillaan Bushin viimeviikkoiselle ilmastolinjapuheelle. Gail Collins vertaa kolumnissaan Bushin ilmastopolitiikkaa laihduttamiseen. Vuonna 2002 Bush ilmoitti, että USA:n päästöt vuonna 2012 tulevat olemaan 18 % alle sen, mihin ”business as usual” johtaisi. Collins visioi mitä tapahtuisi, jos Bush olisi vuonna 2002 huomannut lihoneensa 20 kiloa, 110 kiloon, ja asettanut vastaavan painonhallintatavoitteen. Vuonna 2008 hän pitäisi Valkoisen talon ruusutarhassa puheen 161-kiloisena, istuviltaan. Vuonna 2012 hän painaisi 200 kiloa. Jos hän vuonna 2008 asettaisi tavoitteekseen lopettaa lihominen vuonna 2025, hän kertoisi aikanaan tavoitteen saavuttamisesta 243-kiloisena, pyörätuolissa.\nIHT:n toinen kolumnisti, Nicholas D. Kristof, vertaa toisiinsa Bushin ilmastopolitiikkaa sekä suhtautumista Pohjois-Korean ja Iranin ydinohjelmiin. ”Kuvitelkaa, että presidentti George W. Bush julkistaisi toimenpideohjelman Iranin ja Pohjois-Korean ydinaseiden suhteen ja julistaisi: ’He lopettavat ydinaseiden valmistuksen vuoteen 2025 mennessä. Me saavutamme tämän tavoitteen kannusteilla ja vapaaehtoisin toimin, ilman toimenpideohjelmia. ’”\nKauppalehdessä kerrotaan, että hedge-rahastot, joihin on sijoitettu muun muassa suomalaisten eläkevakuutusyhtiöiden rahoja, kätkevät sisäänsä miljardien eurojen rötökset. Brittiläinen vakuutusmeklari Howden arvioi 10 vuoden aikana todennettujen rikosten rahalliseksi arvoksi yli 5,5, mrd euroa. Vihreät ovat europarlamentissa vaatineet hedge-rahastojen tiukempaa säätelyä, mutta olemme aina jääneet vähemmistöön. ”Lievempi” rikosmuoto on se, että rahasto antaa väärää ja harhaanjohtavaa tietoa sijoituskohteista ja tuotoista. Rankempaa rikollisuutta ovat suoranaiset kavallukset.\nLuin lehdestä myös, että suomalaisista eläkevakuutusyhtiöistä suurin hedge-salkku on Varmalla. Vai niin. Aikoinaan, kun 1980-luvulla vapaana kirjailijana otin yrittäjäeläkevakuutuksen, otin sen Eläke-Kansaan. Se meni nurin E-liikkeen 1980-luvun kasinoseikkailujen takia. Siirsin vakuutuksen Varmaan. Saapa nähdä, miten yrittäjäeläkkeeni siellä käy.\nLentokoneessa saamani vesipullo kertoo alkuperäkseen: ”Hassia Mineralquellen”\nUutisia viime päiviltä:\nNicholas Stern, tunnetun ”Sternin raportin” tekijä sanoo aliarvioineensa ilmastonmuutosta, kun hän raportissaan vertasi sen vaikutuksia 1930-luvun lamaan. Sternin raportti julkaistiin lokakuussa 2006, mutta sen jälkeen julkaistut tiedot ovat saaneet hänet siihen tulokseen, että ilmastonmuutos on vieläkin vakavampi uhka kuin hän syksyllä 2006 ymmärsi. ”Päästöt kasvavat paljon nopeammin kuin olimme ajatelleet, planeetan kyky imeä hiilidioksidia on pienempi kuin luulimme, kasvihuonekaasujen riskit ovat potentiaalisesti suuremmat kuin varovaisemmissa arvioissa, ja ilmastonmuutos näyttää etenevän nopeammin”, hän summasi. Niinpä.\nSen sijaan Sternin aiempi arvio ilmastonsuojelun hinnasta, noin 1 % maailman kansantuotteesta vuosittain, pitää edelleen kutinsa.\nWorldwatch kertoo uusien satelliittikuvien paljastavan, että sademetsien peittämä alue Amazonilla on kutistunut entisestään.\nStrasbourgissa sataa. Illalla lähellä hotellia näin partaisen miehen asettumassa yöpuulle erään pankin pankkiautomaattitilaan.


Sama Kasino Ohjelmisto, Olemme Onnellisia Analyysi - Vuoden 2021 parhaat kasinot netissä\nSama Kasino Ohjelmisto, Olemme Onnellisia\nCasinoClubin aiheesta keskustellaan Sama Kasino Ohjelmisto, Olemme Onnellisia kiivaasti kasinoiden keskuudessa. Koska monet pelaajat syyttävät tätä kasinoa manipuloinnista, vaikka kasinolla on lisenssi Maltalla. Emme kuitenkaan ole vielä saaneet todellisia todisteita, vaan ainoastaan arvailuja epätavallisista historioista.\nErityisen suosittu kasinoillamme on Sama Kasino Ohjelmisto, Olemme Onnellisia artikkeli rulettitodennäköisyyksistä. Koska tämä osoittaa (valitettavasti) yhden asian erittäin hyvin: ei ole mahdollista voittaa millään ruletin strategioilla. Ainakaan pitkällä aikavälillä. Voit kokeilla mitä tahansa, ja se voi olla hauskaa, mutta et voi leikkiä sillä.\nKoska juuri kun progressiiviset jättipopot ovat pelissä, voit voittaa miljoonia euroja. Ja tällaisia voittoja jaetaan myös päivittäin, vaikka se kuulostaa täysin epärealistiselta. Lisäksi on olemassa monia erilaisia peliautomaatteja, jotta lajike ei tunne rajoja ja kaikkia. Lue seuraava artikkeli nyt: Tavoita Wildz Kasino Puhelimitse.


Trumpin kallis muuri on jo osin korjauskelvoton\nArizonan Douglasin lähellä, Yhdysvaltain ja Meksikon rajalla sijaitsee presidentti Donald Trumpin rakennuttama pätkä raja-aitaa. Aidan kustannus kilometriä kohden on maailmanennätys: 56 miljoonaa euroa. Yhteensä 727 kilometrin aitaosuus maksoi 13 miljardia euroa.\nElokuussa kallis aita murtui sateiden voimasta monin paikoin. Paikallisen ympäristönsuojelujärjestön toiminnanjohtaja listaa useita syitä sille, miksi aidalle kävi nolosti.\n"Valtion hotellissa" yöpyminen on kallistunut\nLähes kaksi kolmasosaa vangeista on suljetuissa vankiloissa. Kuva: Jaani Lampinen / Yle\nPäivä vankilassa maksaa saman verran kuin majoittuminen hyvässä hotellissa. Vankilapäivän hinta on kymmenessä vuodessa noussut, vaikka vankeuden kokonaiskustannukset ovat vähentyneet merkittävästi. Rikosseuraamuslaitos haluaa yhä useamman vangin avovankilaan tai koevapauteen. Yle selvitti vankeusrangaistusten kustannuksia.\nHirvikolareita yritetään nyt ehkäistä älytekniikan avulla\nVaroitusjärjelmän avulla on mahdollista alentaa nopeusrajoitusta riskiaikoina, kertoo InnoTrafikin teknologiajohtaja Ilkka Pirttimaa. Kuva: Birgitta Vuorela / Yle\nSeinäjoella Etelä-Pohjanmaalla kokeillaan älykästä valvontajärjestelmää, joka vilkuttaa autoilijoille silloin, kun alueella liikkuu runsaasti hirvieläimiä. Välkky-varoitusjärjestelmää kokeillaan vuoden ajan. Sen jälkeen nähdään onko järjestelmällä onnistuttu vähentämään onnettomuuksia alueella.\nSää on laajalti aurinkoinen\nTiistaipäivä on poutainen ja laajalti aurinkoinen. Lämpötila jää päivälläkin muutaman asteen pakkasen puolella. Etelä- ja keskiosassa maata lämpötila nousee muutamaan lämpöasteeseen.


Tom Cruise ei kuollutkaan - Viihde - Ilta-Sanomat\nTom Cruise ei kuollutkaan\nTom Cruisen edustaja kiistää oudot huhut siitä, että näyttelijä olisi pudonnut kuolemaan Uudessa-Seelannissa.\nTom Cruise elää ja voi hyvin, vakuuttaa näyttelijän edustaja. Kuva: Splash\n- Tämä ei todellakaan pidä paikkaansa. Tom ei edes ole Uudessa-Seelannissa eikä ole ollut siellä päinkään pitkään aikaa. Tämä on virheellistä ja epäluotettavaa nettiroskaa, edustaja Jeff Raymond jyrisee Breaking News -sivustolla.\nCruise ei ole ensimmäinen julkkis, jonka on väitetty kuolleen Uuden-Seelannin vuorilla. Pari vuotta sitten huhuttiin Tom Hanksin menehtyneen samoilla kukkuloilla.


Saara | Saara Lehto\nPosted on July 17, 2017 by Saara\nSyyskaudella 2017 tanssitaan poikkeuksellisen tiiviillä lukujärjestyksellä. Torstaisin on tarjolla koreografiatunnit kahdella eri tasolla: keskitaso 1-2 klo 17 ja jatkotaso-edistyneet klo 18.15. Keskiviikkoisin aloittaa uusi Oum Kalsoum -työpaja, jossa perehdytään Oum Kalsoumin musiikkiin rytmien, melodioiden, lyriikoiden, historian ja tanssillisen tulkinnan kautta. … Continue reading →\nPosted in Uncategorized\t| Comments Off on Syksyn 2017 viikkotuntikalenteri julkaistu\nPosted on April 14, 2017 by Saara\nKesätunneilla tanssitaan tänä vuonna toukokuulta elokuulle. Kesäkausi koostuu kolmesta neljän viikon jaksosta joille voit ostaa neljän kerran kortin tai koko kauden. Tunteja on joka tasolla. Voit tulla juuri silloin kun kesäohjelmassasi on tanssitunnin kokoinen aukko, joka tunnilla on uusi teema. … Continue reading →\nPosted in Uncategorized\t| Comments Off on Kesätunnit toukokuulta elokuulle ja kevätjuhlanäytös 2.6.2017!\nPosted on November 29, 2016 by Saara\nTanssien kohti kevättä! Tervetuloa Saaran itämaisen tanssin tunneille, kalenteri löytyy täältä! Keväällä tiedossa taas tanssia joka tasolla alkeista edistyneisiin, koreografiaa, tekniikkaa ja ennen kaikkea tanssin iloa. Maanatain ja torstain tutut vakkaritunnit Sfinksillä jatkavat samoilla paikoillaan, tietty uusin koreoin ja teemoin. … Continue reading →\nPosted in Uncategorized\t| Comments Off on Kevään 2017 ilmoittautuminen käynnissä!\nElokuun vikasta viikosta alkaen taas tanssiaskelin kohti Yrittäjätaloa ja Sfinksin tanssistudiota! Opetan syksyllä taas kaikki omat tuntini. Kaikki tuntiajat, hinnat ja tuntikuvaukset löydät syyskauden lukkarista. Nyt kannattaakin tsekata syksyn lukkari ja hoitaa ilmoittautumiset samantien kuntoon sillä ennakkoilmoittautujan 10% alennuksen nappaat … Continue reading →\nPosted in Uncategorized\t| Comments Off on Saaran tunteja syksyllä 2016!\nPosted on May 25, 2016 by Saara\nKesätunnit pyörähtävät käyntiin jo ensi viikolla 30.5! Sfinksin kesä jakautuu kahteen neljän viikon hikiseen ja iloiseen treenijaksoon, joista ensimmäinen sijoittuu kesäkuulle ja toinen heinä-elokuulle. Mukaan voit tulla silloin kun sinulle parhaiten sopii ja tunneille voit osallistua 8 kerran tai 4 … Continue reading →\nPosted in Uncategorized\t| Comments Off on Kesätunnit 2016!\nTanssikoululla on nyt vipinää kun oppilaat valmistautuvat syyskauden spektaakkelimaiseen loppuhuipennukseen. Prinssi Lumikki ja 3–11 beduiinikaunotarta on ennennäkemätön itämaisen tanssin tanssisatu perjantaina 18.12 klo 19 Helsingin Saksalaisen koulun juhlasalissa Kampintorin laidalla. Saaran oppilaat tanssivat pääosissa, sivurooleissa ja ryhmäkohtauksissa ja luovat kaikki … Continue reading →\nPosted in Uncategorized\t| Comments Off on Upea Prinssi Lumikki 18.12.2015 ja kevätkauden ilmoittautuminen käynnissä!\nPosted on September 28, 2015 by Saara\nNyt on mahdollisuus auttaa Syyriaa tanssimalla! Kaikki mukaan Sfinksille tiistaisin klo 17-17.55. Luvassa on ihanaa itämaista tanssia, omavalintaisen kurssimaksun suoritat suoraan SPR:n Syyrian tilille. Studio Sfinksi lahjoittaa tilan ja Saara opetuksen. Tunti sopii loistavasti tutustumisena itämaiseen tanssiin, mutta tylsää ei … Continue reading →\nPosted in Uncategorized\t| Comments Off on Liiku ja auta! Sfinksi goes SPR\nEnnakkoale syyskaudelle vielä 9.8.2015 saakka!\nPosted on July 30, 2015 by Saara\nIlmoittautuminen syyskaudelle on käynnissä! Ennakkoilmoittautujan alen saat vielä kun ilmoittaudut 9.8. mennessä, joten nyt on hyvä hetki katsoa syksyn tanssilukkari valmiiksi. Ennakkoale koskee syksyn kokonaisia kursseja ja anytime-korttia. Syksyllä jatkuvat lähes kaikki viime vuosilta tutut tunnit. Ainoastaan keksitason 2 tunti … Continue reading →\nPosted in Uncategorized\t| Comments Off on Ennakkoale syyskaudelle vielä 9.8.2015 saakka!\nPosted on May 26, 2015 by Saara\nLämpimästi tervetuloa kesätunneille! Kesäkausi on neljä viikkoa ja voit tulla tunneille joko kausimaksulla tai kertamaksulla. Kaikki tunnit ovat teema- ja tekniikkatunteja ja joka tunnilla omat kujeet. Kesätuntikalenteriin tästä!\nPosted in Uncategorized\t| Comments Off on Kesätunnit alkavat!\nIloista pääsiäistä, tunneissa viikon pääsiäistauko!\nPosted on March 30, 2015 by Saara\nHauskaa pääsiäistä! Muistathan että Saaran viikkotunneilla on pääsiäisloma 2.4.-7.4. Tunteja ei pidetä torstaina 2.4, sunnuntaina 5.4, maanantaina 6.4 eikä tiistaina 7.4. Tämän jälkeen kaikki tunnit taas normaalisti! Pääsiäisloma ei aiheuta korvauksia, kevätkausi on 17 viikon mittainen ja taukoviikko on jo … Continue reading →\nPosted in Uncategorized\t| Comments Off on Iloista pääsiäistä, tunneissa viikon pääsiäistauko!